**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΥΠΟΕΠΙΤΡΟΠΗ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΕΜΠΟΡΙΑΣ**

**ΚΑΙ ΤΗΣ ΕΚΜΕΤΑΛΛΕΥΣΗΣ ΑΝΘΡΩΠΩΝ**

**ΤΗΣ ΕΙΔΙΚΗΣ ΜΟΝΙΜΗΣ ΕΠΙΤΡΟΠΗΣ ΙΣΟΤΗΤΑΣ, ΝΕΟΛΑΙΑΣ**

**ΚΑΙ ΔΙΚΑΙΩΜΑΤΩΝ ΤΟΥ ΑΝΘΡΩΠΟΥ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 27 Ιανουαρίου 2020, ημέρα Δευτέρα και ώρα 11.15΄, στην Αίθουσα Γερουσίας του Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Υποεπιτροπή για την Καταπολέμηση της Εμπορίας και της Εκμετάλλευσης Ανθρώπων, της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου, υπό την προεδρία της κυρίας Σοφίας Βούλτεψη, Αντιπροέδρου της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης και Προέδρου της Υποεπιτροπής για την Καταπολέμηση της Εμπορίας και της Εκμετάλλευσης Ανθρώπων, με θέμα ημερήσιας διάταξης: Παρουσίαση των συμπερασμάτων της διημερίδας «Human Rights for Beginners», που πραγματοποιήθηκε σε συνεργασία με το Γραφείο του Εθνικού Εισηγητή για την Καταπολέμηση της Εμπορίας Ανθρώπων, το Υπουργείο Παιδείας και Θρησκευμάτων, το Συμβούλιο της Ευρώπης και Οργανώσεις της Κοινωνίας των Πολιτών.

Τα μέλη των Επιτροπών ενημέρωσαν οι κύριοι και οι κυρίες: Ηρακλής Μοσκώφ, Εθνικός Εισηγητής για την Καταπολέμηση της Εμπορίας Ανθρώπων του Υπουργείου Εξωτερικών, Ιωάννα Τριανταφύλλου, Συνεργάτιδα της Γενικής Γραμματέως Πρωτοβάθμιας, Δευτεροβάθμιας Εκπαίδευσης και Ειδικής Αγωγής του Υπουργείου Παιδείας και Θρησκευμάτων, Μαρία Φάσσαρη, Προϊσταμένη του Τμήματος Διεθνών Σχέσεων της Διεύθυνσης Ευρωπαϊκών και Διεθνών Θεμάτων του Υπουργείου Παιδείας και Θρησκευμάτων, Θεοδώρα(Ντορέττα) Αστέρη, Σύμβουλος Α΄ του Ινστιτούτου Εκπαιδευτικής Πολιτικής (ΙΕΠ) - Προϊσταμένη του Γραφείου Επιστημονικών Μονάδων Α΄ Κύκλου, Γεράσιμος Κουβαράς, Γενικός Διευθυντής της «ActionAid HELLAS», Πάνος Παπαδημητρόπουλος, Πρόεδρος της Αστικής Μη Κερδοσκοπικής Εταιρείας «New Wrinkle» και Στέφανος Νόλλας, Εκτελεστικός Διευθυντής και μέλος του Δ.Σ. της «New Wrinkle».

Επίσης, στη συνεδρίαση παρέστη και η κυρία Παγώνα Νέρη, Συνεργάτιδα του Γενικού Γραμματέα Συντονισμού Εσωτερικών Πολιτικών, κ. Θανάση Κοντογεώργη.

Η Προεδρεύουσα των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ.: Αυγερινοπούλου Διονυσία – Θεοδώρα, Φόρτωμας Φίλιππος, Δαβάκης Αθανάσιος, Ζεμπίλης Αθανάσιος, Καραγκούνης Κωνσταντίνος, Κελέτσης Σταύρος, Κοτρωνιάς Γεώργιος, Κουτσούμπας Ανδρέας, Σκόνδρα Ασημίνα, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μπούγας Ιωάννης, Πάτσης Ανδρέας, Υψηλάντης Βασίλειος – Νικόλαος, Χαρακόπουλος Μάξιμος, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Γεροβασίλη Όλγα, Γιαννούλης Χρήστος, Κάτσης Μάριος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Τζανακόπουλος Δημήτριος, Ζαχαριάδης Κωνσταντίνος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Κατρίνης Μιχάλης, Λοβέρδος Ανδρέας, Λαμπρούλης Γεώργιος, Βαγενάς Δημήτριος και Μυλωνάκης Αντώνιος.

Από την Υποεπιτροπή για την καταπολέμηση της Εμπορίας και Εκμετάλλευσης Ανθρώπων, της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου, παρόντες ήταν οι Βουλευτές κ.κ.: Γεώργιος, Σοφία Βούλτεψη, Παναγιώτα Δούνια, Μαρία – Αλεξάνδρα Κεφάλα, Παρασκευή Βρυζίδου, Ραλλία Χρηστίδου, Γαρυφαλλιά (Λιάνα) Κανέλλη, Αναστασία – Αικατερίνη Αλεξοπούλου και Αγγελική Αδαμοπούλου.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κυρίες και κύριοι συνάδελφοι, καλημέρα σας. Αρχίζει η κοινή συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης και της Υποεπιτροπής για την Καταπολέμηση της Εμπορίας και της Εκμετάλλευσης Ανθρώπων, της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου.

Σήμερα βρισκόμαστε εδώ για να παρουσιάσουμε τα συμπεράσματα μιας πολύ σημαντικής διημερίδας, υπό τον γενικό τίτλο «Human Rights for Beginners», δηλαδή «Ανθρώπινα Δικαιώματα για Αρχαρίους», που πραγματοποιήθηκε σε συνεργασία με το Γραφείο του Εθνικού Εισηγητή για την Καταπολέμηση της Εμπορίας Ανθρώπων, το Υπουργείο Παιδείας και Θρησκευμάτων, το Συμβούλιο της Ευρώπης και Οργανώσεις της Κοινωνίας των Πολιτών.

Ήταν ένα πολύ δημιουργικό διήμερο, το οποίο ολοκληρώθηκε εχθές το βράδυ, με την τελική εκδήλωση στις Σχολές Μωραΐτη και με απονομή των επάθλων. Σε αυτήν τη διημερίδα, που διοργανώθηκε από τον Εθνικό Εισηγητή, με το Υπουργείο Παιδείας, σημαντικό ρόλο έπαιξε και η Οργάνωση «New Wrinkle».

Πρόκειται για ένα εκπαιδευτικό πρόγραμμα του Συμβουλίου της Ευρώπης, που έχει, επίσης, τον γενικό τίτλο: «Free to Speak, Safe to Learn», δηλαδή ελεύθεροι να μιλάμε και με ασφάλεια να ενημερωνόμαστε, να μαθαίνουμε, να εκπαιδευόμαστε για τα δημοκρατικά σχολεία. Στο πλαίσιο αυτό της διάδοσης του δημοκρατικού πολιτισμού, το συγκεκριμένο πρόγραμμα φιλοδοξεί να φέρει στην εκπαίδευση αντιλήψεις, στη βάση των οποίων συγκροτείται μια κοινωνική διάδραση στις δημοκρατικές κοινωνίες.

Στο συμπόσιο αυτό, στη διημερίδα, έλαβαν μέρος εκπαιδευτικοί από πάρα πολλά σχολεία της Ελλάδας, δημόσια και ιδιωτικά, που είναι και εκείνοι που θα «μεταλαμπαδεύσουν» αυτές τις ιδέες. Χωρίστηκαν σε ομάδες. Η κάθε ομάδα έλαβε ένα συγκεκριμένο αντικείμενο. Πάνω εκεί δούλεψαν και μπορούμε να πούμε ότι αυτήν τη στιγμή έχουμε έναν ικανό αριθμό εκπαιδευμένων εκπαιδευτικών πάνω στα θέματα των δικαιωμάτων του ανθρώπου.

Εδώ, μαζί μας, βρίσκεται ο κύριος Ηρακλής Μοσκώφ, ο Εθνικός Εισηγητής για το Trafficking, που είναι κατεξοχήν ζήτημα ανθρωπίνων δικαιωμάτων και ο οποίος, στο πλαίσιο της δραστηριότητάς του, καταβάλλει προσπάθειες, ώστε το θέμα των ανθρωπίνων δικαιωμάτων να βρεθεί παντού και κυρίως στη βάση, δηλαδή στην εκπαίδευση.

Επρόκειτο να είναι μαζί μας η κυρία Αναστασία Γκίκα, Γενική Γραμματέας Πρωτοβάθμιας, Δευτεροβάθμιας Εκπαίδευσης και Ειδικής Αγωγής του Υπουργείου Παιδείας και Θρησκευμάτων. Άλλωστε, εχθές, η Υπουργός Παιδείας, κυρία Κεραμέως, ήταν εκείνη που έδωσε και τα βραβεία στην τελετή λήξης. Ωστόσο, αδυνατεί να παρευρεθεί, όπως μας ενημέρωσε. Καθώς θα προχωράει η συνεδρίασή μας, θα έρθει συνεργάτης της.

Θα ήθελα, πριν δώσω το λόγο στους πρωταγωνιστές αυτής της κοινής προσπάθειας, να δώσω το λόγο στον κύριο Ηρακλή Μοσκώφ, για να σας κάνει μια πρώτη ενημέρωση πάνω στα συμπεράσματα αυτής της διημερίδας.

Τον λόγο έχει ο κ. Ηρακλής Μοσκώφ, Εθνικός Εισηγητής για την Καταπολέμηση της Εμπορίας Ανθρώπων.

**ΗΡΑΚΛΗΣ ΜΟΣΚΩΦ (Εθνικός Εισηγητής για την Καταπολέμηση της Εμπορίας Ανθρώπων του Υπουργείου Εξωτερικών):** Ευχαριστώ, κυρία Πρόεδρε. Ευχαριστούμε για τη διαρκή σας στήριξη, για τη συμμετοχή σας, εχθές, για την ευκαιρία που μας δίνετε να συνομιλούμε, όχι μόνο στο πλαίσιο της Υποεπιτροπής, αλλά και σε κοινές συνεδριάσεις με τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης και ευχόμαστε αυτό να συμβεί και με τη Διαρκή Επιτροπή Μορφωτικών Υποθέσεων και με τη Διαρκή Επιτροπή Κοινωνικών Υποθέσεων, τουλάχιστον. (Συνέχεια ομιλίας κ. Ηρακλή Μοσκώφ, Εθνικού Εισηγητή για την Καταπολέμηση της Εμπορίας Ανθρώπων του Υπουργείου Εξωτερικών)

Εμείς ερχόμαστε με κεκτημένη ταχύτητα από χθες και προχθές. Αυτό που εγώ θα προσπαθήσω και εύχομαι και οι συνεργάτες μου να σας μεταφέρουν, είναι ένας πηγαίος ενθουσιασμός, ο οποίος πηγάζει από τη συμμετοχή, από τη διάθεση των εκπαιδευτικών να έρθουν - πολλοί με δικά τους έξοδα - να ακούσουν τους εισηγητές από το Συμβούλιο της Ευρώπης, να συμμετέχουν σε 12 διαφορετικές ομάδες, που επεξεργάστηκαν διαφορετικούς άξονες για το Δημοκρατικό Πολιτισμό και για τα προγράμματα του Συμβουλίου της Ευρώπης, ώστε, μέσα από αυτά, να υπάρξει μια μεγάλη επεξεργασία προτάσεων, οι οποίες στο τέλος διαγωνίστηκαν. Ευχόμαστε να υλοποιηθούν, όχι μόνο αυτή που κέρδισε, αλλά και οι υπόλοιπες.

Αυτό που για εμάς, τουλάχιστον, ως Εθνική Συντονιστική Αρχή για την Καταπολέμηση της Εμπορίας Ανθρώπων, έχει τεράστια σημασία, είναι τα παιδιά μας να μην παραδίδονται στην κοινωνία - να το πω έτσι - «ανοχύρωτα», σε ό,τι αφορά βασικές αξίες των ανθρωπίνων δικαιωμάτων, που, τουλάχιστον σε ό,τι αφορά το δικό μου γνωστικό αντικείμενο, είναι το να μην «αγοράζεις» το διπλανό σου, η εκμετάλλευση ανθρώπου από άνθρωπο, η περιφρόνηση της αδυναμίας και της αξιοπρέπειας του άλλου.

Το γεγονός, δυστυχώς, ότι στις μέρες μας η ανθρώπινη αξιοπρέπεια και φύση θεωρείται παρεχόμενη υπηρεσία, αυτό είναι κάτι που θα έπρεπε να μας απασχολεί όλους και όχι μόνο τις Διωκτικές Αρχές. Δυστυχώς, έχουμε αυτήν τη συμβατική αντίληψη ότι αυτό είναι δουλειά μόνο του αστυνομικού, του εισαγγελέα, του δικαστή και των Προνοιακών Αρχών. Θα έλεγα ότι αφορά ολόκληρη την κοινωνία, γιατί δεν πρέπει να ξεχνάμε ότι αυτό που πρέπει να καταπολεμήσουμε πρώτα και καλύτερα είναι η ζήτηση, δηλαδή το γεγονός ότι, προφανώς, για να υπάρχει ένα θύμα και για να υπάρχει ένας διακινητής, ένας εκμεταλλευτής, υπάρχει και ένας πελάτης.

Νομίζω ότι όλα αυτά έχουν να κάνουν με τις βαθιές αξίες του πολιτισμού και της παιδείας μας, τις οποίες προσπαθήσαμε, μέσα από αυτό το διήμερο, να περάσουμε σε εκπαιδευτικούς και, βεβαίως, μέσα από τους εκπαιδευτικούς, να τις περάσουμε και στους μαθητές, από τους μαθητές στους γονείς τους και σε όλη την κοινωνία. Είναι η επόμενη γενιά, η οποία ελπίζουμε, όπως σας είπα, να πει ένα όχι στην εκμετάλλευση και στην εμπορία ανθρώπων.

Για παράδειγμα, το Ινστιτούτο Εκπαιδευτικής Πολιτικής, που είναι και εδώ, σήμερα, μαζί μας και έπαιξε ρόλο σε αυτό το συνέδριο, θα επεξεργαστεί νέες θεματικές στην εκπαίδευση. Μία από αυτές είναι η Σεξουαλική Διαπαιδαγώγηση και η Αναπαραγωγική Υγεία, θεωρώ, θέματα ψυχικής υγείας, όπως η ενσυναίσθηση, δηλαδή το να μπαίνεις στη θέση του άλλου, η συναισθηματική νοημοσύνη, πράγματα που έχουν τεράστια σημασία σε αυτά που είπα προηγουμένως.

Νομίζω ότι ήρθε η ώρα και εμείς, ως έχοντες την αρμοδιότητα, κατά κάποιον τρόπο, του να φέρουμε καλές πρακτικές, οι οποίες μπορεί να προβλέπονται στους νόμους μας, αλλά δεν εφαρμόζονται, αλλά και εσείς, που έχετε την πολιτική βούληση και τους τρόπους να πιέζετε, αλλά και όλοι οι κρατικοί λειτουργοί και οι δημόσιοι υπάλληλοι, πρέπει αυτά τα πράγματα να τα αντιμετωπίσουμε με πολύ σοβαρότητα, γιατί υπάρχουν ευκαιρίες, υπάρχουν δυνατότητες. Αυτές οι δυνατότητες, εδώ, μας δίνονται από το Συμβούλιο της Ευρώπης.

Η Ελλάδα έχει την Προεδρία του Συμβουλίου της Ευρώπης σε λίγους μήνες και πιστεύω ότι το θέμα αυτό της διημερίδας - εμείς στην Ελλάδα είμαστε η τρίτη χώρα από τις 47 που παίρνουμε τέτοιες πρωτοβουλίες και φέρνουμε αυτό το βιβλίο, το «Πλαίσιο Αναφοράς Ικανοτήτων για το Δημοκρατικό Πολιτισμό», το οποίο και μεταφράστηκε από τους εταίρους μας - θα είναι και θέμα προτεραιότητας της Προεδρίας μας στο Συμβούλιο της Ευρώπης, δηλαδή να δούμε πώς μπορεί να αναπτυχθεί το λεγόμενο «Δίκτυο των Δημοκρατικών Σχολείων».

Ήταν πραγματικά εκπληκτικές οι εισηγήσεις και η συμμετοχή. Ο ενθουσιασμός που προέκυψε από τους 150 περίπου εκπαιδευτικούς και από τους υπόλοιπους που συμμετείχαν ήταν πρωτόγνωρος. Κάνω αυτήν τη δουλειά πάρα πολλά χρόνια και ομολογώ ότι, για εμένα, ήταν μια ευχάριστη έκπληξη και έχω έναν ενθουσιασμό που δεν μπορώ να τον κρύψω. Γι' αυτό και είμαστε εδώ, για να το υποστηρίξουμε και στα επόμενα βήματά του. Μόνο έτσι θα καταφέρουμε να φτάσουμε κοντά σε στόχους, όπως οι 17 στόχοι της Βιώσιμης Ανάπτυξης του ΟΗΕ και όπως άλλες πολιτικές και νομικές δεσμεύσεις, που έχουμε αναλάβει ως χώρα, στο πλαίσιο της συμμετοχής μας σε διεθνείς οργανισμούς.

Με την ευκαιρία αυτή, εμείς συνομιλούμε με τους συναδέλφους σας, που πηγαίνουν στις κοινοβουλευτικές συνελεύσεις του Συμβουλίου της Ευρώπης ή του ΟΑΣΕ. Και εκεί βλέπω ότι αυτά τα θέματα μπαίνουν πολύ δυνατά στην ατζέντα. Ήρθε η ώρα και εσείς, ως Κοινοβουλευτικοί, αλλά και εμείς, να μπορέσουμε να στηρίξουμε αυτήν την προσπάθεια και να μπορέσουμε ως χώρα να βγούμε μπροστά και να τους πούμε ότι εδώ υπάρχουν και καλές πρακτικές.

Στο θέμα το δικό μας, πιστέψτε με ότι αυτό που θα ακούσετε από τους συναδέλφους, σήμερα, ήταν μία καλή πρακτική, χωρίς υποσημειώσεις, χωρίς αγκυλώσεις, χωρίς συμφέροντα, με καθαρά κίνητρα, με ανθρώπους που είναι αφοσιωμένοι και ταυτισμένοι με αυτήν τη δουλειά. Είμαι πολύ υπερήφανος που πολλοί από αυτούς ανήκουν στο κράτος μας και είναι εδώ σήμερα και από το Ινστιτούτο Εκπαιδευτικής Πολιτικής και από τις Οργανώσεις της Κοινωνίας των Πολιτών.

Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε πολύ, κύριε Μοσκώφ, για τη γενική επισκόπηση που κάνατε σε όλα αυτά τα θέματα, τα οποία είναι αλληλένδετα και βρίσκονται σε διαρκή αλληλεπίδραση.

Τον λόγο έχει η κυρία Αστέρη.

**ΘΕΟΔΩΡΑ (ΝΤΟΡΕΤΤΑ) ΑΣΤΕΡΗ (Σύμβουλος Α΄ του Ινστιτούτου Εκπαιδευτικής Πολιτικής (ΙΕΠ) - Προϊσταμένη Γραφείου Επιστημονικών Μονάδων Α΄ Κύκλου):** Κυρία Πρόεδρε, αξιότιμοι Βουλευτές, Εθνικέ Εισηγητά για την Καταπολέμηση της Εμπορίας Ανθρώπων, στην Ευρώπη λέμε ότι η δουλεία δεν υπάρχει πια. Είναι απαράδεκτη στον ευρωπαϊκό πολιτισμό. Όμως, αυτό δεν είναι αλήθεια. Η δουλεία υπάρχει ακόμα, αλλά τώρα ονομάζεται «πορνεία».

Επιτρέψτε μου να ξεκινήσω την παρουσίαση αυτής της πραγματικά καινοτόμας δράσης, που αναπτύξαμε αυτό το διήμερο, με τα λόγια του Βίκτωρος Ούγκο, σχεδόν 200 χρόνια πριν, παραφράζοντας το προοίμιό του στους «Άθλιους», που έλεγε ότι «όσο υπάρχει ευτελισμός της ανθρώπινης αξιοπρέπειας, θα είναι ανάγκη να γράφουμε βιβλία σαν και αυτό». Θα είναι ανάγκη να δουλεύουμε στο εκπαιδευτικό μας σύστημα και να το τροποποιούμε, να το μετασχηματίζουμε, προκειμένου να «οχυρώσουμε» τα παιδιά μας και να τα εξοπλίσουμε με τις ικανότητες εκείνες που χρειάζονται, για να λύσουν αυτά τα προβλήματα στην κοινωνία μας, να ευημερήσουν, να προοδεύσουν, να προστατευθούν και να δημιουργήσουν κοινωνίες πιο αξιοπρεπείς, που σέβονται την ανθρώπινη αξιοπρέπεια.

Στο Ινστιτούτο Εκπαιδευτικής Πολιτικής μελετούμε, εδώ και καιρό, πώς θα καταφέρουμε να εισάγουμε στην εκπαιδευτική μας πρακτική, στο πρόγραμμά μας, την καλλιέργεια των δεξιοτήτων και των στάσεων εκείνων που χρειάζονται για τον σεβασμό της ανθρώπινης αξιοπρέπειας, την προστασία, την ασφάλεια, το «ευ ζην» και τις νέες επαγγελματικές δεξιότητες, μα όλα αυτά μέσα σε ένα πρόγραμμα σπουδών, το οποίο είναι τόσο γνωσιοκεντρικό, τόσο «φορτωμένο» με γνώσεις και πληροφορίες και τόσο απαιτητικό προς τα παιδιά, προκειμένου να αποστηθίζουν και να μαθαίνουν την ύλη, στην οποία καλούνται να εξεταστούν, στη συνέχεια, με διαδικασίες αρκετά «κλειστές» και στατικές.

Η Οδηγία του Συμβουλίου της Ευρώπης, το οποίο εκπονεί από το 1992 προγράμματα για την καλλιέργεια των ικανοτήτων, για τη δημοκρατική συνύπαρξη και την αξιοπρέπεια και την ευημερία, είναι αυτή προς το εκπαιδευτικό σύστημα: «Επικαιροποιήστε κάθε ανασκόπηση των προγραμμάτων σπουδών. Προσπαθήστε να δείτε πώς θα δουλέψετε ως κοινότητα, ως μανθάνουσα κοινότητα». Και αυτό σημαίνει ότι δεν έχω ένα υλικό εγώ, ως εκπαιδευτικός, το οποίο θα το παρουσιάσω στους μαθητές μου, θα κάτσω να το διαβάσω, να το μελετήσω, να το ετοιμάσω, να ετοιμάσω φύλλα εργασίας και οι μαθητές μου, στη συνέχεια, το ίδιο, θα συμπληρώσουν ασκήσεις και θα προσπαθήσουν να απαντήσουν στα ερωτήματα. Αυτό σημαίνει ότι θα δουλέψουμε όλοι μαζί, ως κοινότητα, οι ίδιοι οι εκπαιδευτικοί, οι γονείς, τα παιδιά.

Συνέχεια ομιλίας κυρίας ΘΕΟΔΩΡΑΣ (ΝΤΟΡΕΤΤΑΣ) ΑΣΤΕΡΗ, Συμβούλου Α’ του Ινστιτούτου Εκπαιδευτικής Πολιτικής – Προϊσταμένης Γραφείου Επιστημονικών Μονάδων Α’ Κύκλου)

Θα βιώσουμε τη δημοκρατία μέσα στις διαδικασίες μας. Θα οργανώσουμε εμπειρίες τέτοιες, που να μάθουμε να ακούμε ο ένας τον άλλον, να μπούμε στη θέση του, να δούμε ως προστιθέμενη αξία το διαφορετικό. Γιατί το διαφορετικό το χρειαζόμαστε, για να λύσουμε τα σύγχρονα προβλήματα. Να σεβαστούμε την άλλη άποψη, να μάθουμε από τον άλλο πολιτισμό.

Αυτό ήταν και το πείραμά μας αυτό το διήμερο. Προσπαθήσαμε οι ίδιοι εκπαιδευτικοί να βιώσουμε το εκπαιδευτικό υλικό του Συμβουλίου της Ευρώπης. Να το θέσουμε κάτω από κριτικό αναστοχασμό, να αξιοποιήσουμε τις δεξιότητες μας, τις γνώσεις μας, ως φιλόλογοι, μαθηματικοί, φυσικοί επιστήμονες και να τις θέσουμε στην υπηρεσία του διαλόγου, της επικοινωνίας, της συνεργασίας, του κριτικού αναστοχασμού, για να μπορέσουμε να μάθουμε πώς θα είμαστε πιο ασφαλείς, πώς θα επιλύουμε τα σύγχρονα προβλήματα της περιβαλλοντικής κρίσης, πώς θα αντιμετωπίσουμε ένα συνεχώς μεταβαλλόμενο παγκόσμιο περιβάλλον αγοράς εργασίας και οικονομίας.

Η εμπειρία ήταν πάρα πολύ δυνατή. Αξιοποιήσαμε και σεβαστήκαμε το κάθε λεπτό των συναδέλφων μας και των συναδέλφισσών μας στο διήμερο αυτό και αυτό μας ανταπόδωσε πολλά. Πρώτα απ' όλα, καταλάβαμε ότι ως κοινότητες μπορούμε να εργαστούμε. Καταλάβαμε ότι πρέπει να δώσουμε πολύ χώρο στη συνεργασία, στον αναστοχασμό, στην ενσυναίσθηση. Ακόμα, πρέπει να δούμε τη συνολική οργάνωση των σχολείων μας, μέσα από τις αξίες και όχι μέσα από τις γνώσεις που προάγει ένα πρόγραμμα σπουδών. Πρέπει εμείς οι ίδιοι να καλλιεργούμε τις δεξιότητες που θέλουμε να έχουν αποκτήσει οι μαθητές μας στον 21ο αιώνα.

Ανταλλάξαμε ευχές. Η Υπουργός μας, χθες, στον χαιρετισμό, μας ευχήθηκε να είναι η αρχή. Το κρατάμε αυτό στην καρδιά μας, παίρνουμε μια «φλόγα» από τη χθεσινή και προχθεσινή εμπειρία και θα εργαστούμε συστηματικά, ώστε να μπορέσουμε αυτό να το κάνουμε πράξη και να εξοπλίσουμε τη νέα γενιά, με εκείνες τις ικανότητες που χρειάζονται, για να ανταπεξέλθουν στον 21ο αιώνα. Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε πάρα πολύ και εμείς που καλύψατε το κόμματι των εκπαιδευτικών.

Τον λόγο έχει ο κ. Παπαδημητρόπουλος, ο οποίος είναι Πρόεδρος της Αστικής Μη Κερδοσκοπικής Εταιρείας «New Wrinkle», που είχε αποφασιστική συμβολή και συμμετοχή σε αυτό το πρόγραμμα. Θέλουμε να ακούσουμε, από τη δική του πλευρά, από την πλευρά της κοινωνίας των πολιτών, αν αυτή η συνεργασία, ουσιαστικά, με τους εκπαιδευτικούς που εκπροσωπούν και το κράτος, πήγε καλά και πώς προχώρησε.

**ΠΑΝΟΣ ΠΑΠΑΔΗΜΗΤΡΟΠΟΥΛΟΣ (Πρόεδρος της Αστικής Μη Κερδοσκοπικής Εταιρείας «New Wrinkle»):** Κυρία Πρόεδρε, κυρίες και κύριοι Βουλευτές, ευχαριστούμε για την πρόσκληση. Εμείς, ως Μη Κερδοσκοπικός Οργανισμός, ξεκινήσαμε από ένα κενό που διαπιστώνεται στην εκπαίδευση του πολίτη, σε ένα πολιτισμικά ετερογενές περιβάλλον και την ανάγκη λειτουργίας των ευρωπαϊκών κοινωνιών με όρους συμπερίληψης. Ακριβώς για αυτό, η διημερίδα θεμελιώνεται πάνω στα ανθρώπινα δικαιώματα, που καθορίζουν τη μορφή της ευνομούμενης Πολιτείας. Η καλλιέργεια των δημοκρατικών αξιών θεωρούμε ότι απαιτεί τον ενεργό ρόλο και τον διαρκή διάλογο πολλαπλών φορέων, με στόχο τη στήριξη της ενταξιακής εκπαίδευσης, ως πυλώνα ενός κοινωνικού περιβάλλοντος, που λειτουργεί με όρους συμπερίληψης. Αν λάβουμε υπόψη μας ότι οι βάσεις της κοινωνικής συνείδησης και της ανοιχτής κοινωνίας διαμορφώνονται κατά την παιδική και εφηβική ηλικία, πρώτοι οι εκπαιδευτικοί καλούνται να δημιουργήσουν ένα ασφαλές περιβάλλον για τα παιδιά, ώστε να γνωρίσουν, να αναπτυχθούν και να μεγαλώσουν σε ένα αξιακό πλαίσιο, που σέβεται και προασπίζει τα δικαιώματά τους.

(Συνέχεια ομιλίας κυρίου ΠΑΝΟΥ ΠΑΠΑΔΗΜΗΤΡΟΠΟΥΛΟΥ, Προέδρου της Αστικής Μη Κερδοσκοπικής Εταιρείας «New Wrinkle»)

Υπό αυτό το πρίσμα, η λογική μας και ο στόχος μας ήταν και είναι οι αυριανοί πολίτες, ώστε να μπορέσουμε να αντιμετωπίσουμε τα στερεότυπα και τις αγκυλώσεις εκεί που γεννιούνται. Ξεκινήσαμε από ορισμένα σημαντικά ερωτήματα: Καταρχήν, πώς μπορούμε να εντάξουμε τα θεμελιώδη ανθρώπινα δικαιώματα στα σχολεία, πώς διασφαλίζουμε ότι οι μελλοντικοί πολίτες θα ασπάζονται τις δημοκρατικές αξίες και συμπεριφορές, πώς βοηθάμε τις φωνές των πιο αδύναμων παιδιών να ακουστούν, πώς καλλιεργούμε την ενσυναίσθηση και την αλληλοκατανόηση, που είναι πολύ σημαντικό, πώς απαλλάσσουμε τους μαθητές από φοβικά σύνδρομα, με ποιον τρόπο - και αυτό έχει σχέση με αυτό ακριβώς που μόλις ανέφερα - χτυπάμε τα σοβινιστικά στερεότυπα εκεί που γεννιούνται. Επίσης, πώς προλαμβάνουμε τη βία και τον εκφοβισμό στα σχολεία και, τέλος, με ποιον τρόπο προετοιμάζουμε τα παιδιά για τους κινδύνους του διαδικτύου.

Στην προσπάθεια να απαντήσουμε σε αυτά τα ερωτήματα, εκπαιδευτικοί από όλη τη χώρα ήρθαν σε επαφή με νέες εκπαιδευτικές πρακτικές και αρχές, που αφορούν τόσο τη μαθησιακή διαδικασία, όσο και το περιεχόμενο της διδασκαλίας, διαδικασία που εμπνέεται από το σχετικό πρόγραμμα του Συμβουλίου της Ευρώπης πάνω στον δημοκρατικό πολιτισμό, με τίτλο «FREE TO SPEAK, SAFE TO LEARN - DEMOCRATIC SCHOOLS FOR ALL».

Σε αυτό το πλαίσιο, η διημερίδα «Human Rights for Beginners» επιχείρησε να προωθήσει την ενημέρωση των εκπαιδευτικών και, κατ' επέκταση, την εξοικείωση των μαθητών με τις αξίες και δεξιότητες που απαιτεί ο δημοκρατικός πολιτισμός, τις επιμέρους ικανότητες που ο μαθητής θα πρέπει να αναπτύσσει στην πορεία της ζωής του, ώστε να μετάσχει ως ενεργός πολίτης στις σύγχρονες δημοκρατικές διαδικασίες, τη σε βάθος κατανόηση, στο μικροεπίπεδο της σχολικής τάξης, των αξιών που ενσωματώνουν τα ανθρώπινα δικαιώματα και οι δημοκρατικοί θεσμοί, τη σημασία του διαπολιτισμικού διαλόγου και τον σεβασμό της εταιρότητας, εθνοπολιτισμικής ή άλλης, νέες ιδέες και ερεθίσματα, εξοικειώνοντας τους αυριανούς πολίτες με προκλήσεις και ευκαιρίες, που θα συναντήσουν, όπως αυτές της σύγχρονης κοινωνίας της πληροφορίας. Επίσης, τις αθέατες όψεις των δυνατοτήτων που προσφέρονται από την εμπειρία σε σύγχρονα γνωστικά αντικείμενα, που θα εμπλουτίσουν την εκπαίδευση, όπως π.χ. η εκπαίδευση ακριβώς επάνω στα ανθρώπινα δικαιώματα, τις δυνατότητες επίλυσης υπαρκτών προβλημάτων μέσα από διαδραστική και βιωματική προσέγγιση, τις πρακτικές παρέμβασης που προτάσσουν τη συλλογικότητα, την κοινωνική συμμετοχή και τη δράση και, τέλος, τις γέφυρες συνεργασίας σε θέματα εκπαίδευσης μεταξύ φορέων του κράτους, διεθνών οργανισμών και οργανώσεων της κοινωνίας των πολιτών.

Επίσης, θα ήθελα να πω δυο λόγια, πολύ συνοπτικά, για τα εργαστήρια. Τα εργαστήρια που οργανώθηκαν βασίζονται στους έξι θεματικούς άξονες της καμπάνιας «FREE TO SPEAK, SAFE TO LEARN - DEMOCRATIC SCHOOLS FOR ALL» του Συμβουλίου της Ευρώπης, όπως προανέφερα. Οι τίτλοι ήταν οι ακόλουθοι και πιστεύω ότι είναι αρκετά σημαντικό να τους αναφέρω: «Δίνουμε φωνή στα παιδιά», «Εξετάζουμε αμφιλεγόμενα ζητήματα», «Προλαμβάνουμε τη βία και τον εκφοβισμό», «Διαχειριζόμαστε την προπαγάνδα και την παραπληροφόρηση», «Αντιμετωπίζουμε τις κοινωνικές διακρίσεις», «Βελτιώνουμε το ευ ζην στο σχολείο».

Επίσης, θα ήθελα να αναφερθώ, πολύ συνοπτικά, στους στόχους της διημερίδας. Πρώτον, ένας από αυτούς τους στόχους είναι η εξοικείωση των εκπαιδευτικών με το υλικό του Συμβουλίου της Ευρώπης, σχετικά με τη διάδοση παιδαγωγικών πρακτικών, που προωθούν στο σχολικό περιβάλλον τον δημοκρατικό πολιτισμό και τις σχετικές με αυτόν αντιλήψεις. Δεύτερον, η έμπνευση και παρακίνηση των εκπαιδευτικών να αντιμετωπίσουν σημαντικά ζητήματα, που αναδύονται στο σχολικό περιβάλλον, όπως ο διαπολιτισμικός διάλογος, η βία, η ισότιμη συμπερίληψη στη σχολική οικογένεια του εθνοπολιτισμικά άλλου και, βεβαίως, η ορθή χρήση του διαδικτύου. Επίσης, πολύ σημαντικό, η επαφή των εκπαιδευτικών με αξίες, δεξιότητες, συμπεριφορές και γνώση, επί τη βάσει των οποίων συγκροτείται η κοινωνική διάδραση στις δημοκρατικές πολιτείες. Τέλος και πολύ σημαντικό, επίσης, η δικτύωση των εκπαιδευτικών με συναδέλφους που μοιράζονται κοινές ανησυχίες, με προοπτική οικοδόμησης σταθερών σχέσεων συνεργασίας, σταθερών δικτύων, σε υπερ-τοπικό επίπεδο, στο πλαίσιο, ακριβώς, της παιδαγωγική λογικής του Συμβουλίου της Ευρώπης.

Νομίζω ότι, πράγματι, το διήμερο απέδειξε ότι κάναμε μια πολύ σημαντική αρχή, σε σχέση με όλους αυτούς τους στόχους.

Σας ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε κι εμείς, κύριε Παπαδημητρόπουλε. Δεν υπάρχει αμφιβολία ότι η βάση των πάντων βρίσκεται στην εκπαίδευση. Το λέμε και το ξαναλέμε, ας το δούμε και στην πράξη, διότι έχουμε αρκετά φαινόμενα που πρέπει να καταπολεμήσουμε.

Τον λόγο έχει ο κ. Νόλλας.

**ΣΤΕΦΑΝΟΣ ΝΟΛΛΑΣ (Εκτελεστικός Διευθυντής και Μέλος του Δ.Σ. της «New Wrinkle»):** Κυρία Πρόεδρε, κυρίες και κύριοι, όταν ξεκινήσαμε να σχεδιάζουμε αυτό το πρόγραμμα, διαπιστώσαμε από πολύ νωρίς, από τις πρώτες μέρες γνωστοποίησης της προκήρυξης, μεγάλη προσέλευση και ιδιαίτερα υψηλό ενδιαφέρον από όλη τη χώρα. Από τους 130 εκπαιδευτικούς, που συμμετείχαν στο διήμερο, οι 50 ήταν από διαφορετικές περιοχές όλης της χώρας. Με δικά τους έξοδα ήρθαν στην Αθήνα και παρακολούθησαν αυτήν τη διημερίδα. Το θεωρούμε πολύ σημαντικό.

Από την πρώτη στιγμή, δημιουργήσαμε μια σύμπραξη μεταξύ δημόσιου και ιδιωτικού τομέα. Στο Μαράσλειο Διδασκαλείο, που ανήκει στο ΕΚΠΑ, έγινε η πρώτη ημέρα του σεμιναρίου και η δεύτερη ημέρα στη Σχολή Μωραΐτη. Η διοργάνωση ήταν σε συνεργασία με το Υπουργείο Παιδείας, το Υπουργείο Εξωτερικών και σε συνεργασία με το Συμβούλιο της Ευρώπης. Η χρηματοδότηση για το πρόγραμμα ήταν από τον ιδιωτικό τομέα (Ίδρυμα Μποδοσάκη, Eurobank, Ελληνικά Πετρέλαια).

Όλη αυτή η συνεργασία ήταν σε πλαίσια που σεβόταν ο κάθε φορέας τον άλλον. Δεν δημιουργήσαμε κανένα διαφημιστικό υλικό για τους συμμετέχοντες και η ουσία ήταν να εκπαιδευτούν στα ζητήματα του Συμβουλίου της Ευρώπης, της καμπάνιας «FREE TO SPEAK, SAFE TO LEARN - DEMOCRATIC SCHOOLS FOR ALL». Η πρόταση που κέρδισε αφορούσε το «Cyber Bullying». Ήταν 12 ομάδες των 10 εκπαιδευτικών. Ο μόνος περιορισμός που υπήρχε σε αυτές τις 12 ομάδες ήταν πως άνθρωποι από το ίδιο σχολείο ή από την ίδια περιοχή δεν ήταν στην ίδια ομάδα. Και αυτό, για να δημιουργήσουμε μια ομάδα εκπαιδευτικών που δεν γνωρίζονταν από πριν μεταξύ τους και να προχωρήσει στη συγκατάθεση των προτάσεων.

Τέλος, θέλω να αναφέρω πως, από τη σκοπιά μας, θεωρούμε ότι το εγχείρημά μας έρχεται, για να ενδυναμώσει την προσπάθεια του Εθνικού Εισηγητή για θέματα Trafficking, κ. Μοσκώφ, καθώς και το ενδιαφέρον και τις ενέργειες των ανθρώπων του ΙΕΠ, για την προώθηση στη σχολική εκπαίδευση ζητημάτων περί ανθρωπίνων δικαιωμάτων, σεβασμού της διαφορετικότητας, δημοκρατικής πολιτειότητας και ισότητας. Ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστώ πολύ, κύριε Νόλλα.

Ο κ. Γεράσιμος Κουβαράς, Γενικός Διευθυντής της «ActionAid HELLAS», έχει τον λόγο.

**ΓΕΡΑΣΙΜΟΣ ΚΟΥΒΑΡΑΣ (Γενικός Διευθυντής της «ActionAid HELLAS»):** Κυρία Πρόεδρε, κυρίες και κύριοι Βουλευτές, Εθνικέ Εισηγητή για την Καταπολέμηση της Εμπορίας Ανθρώπων, θέλω να σας ευχαριστήσω ιδιαίτερα για την πρόσκληση που μου έγινε να είμαι σήμερα εδώ, που είχα την τύχη να ζήσω όλο αυτό το διήμερο και να συμμετέχω, ως εκπρόσωπος της Οργάνωσης, σε αυτό το εξαιρετικό πρόγραμμα και την πρωτοβουλία της «New Wrinkle» και, φυσικά, με το υλικό του Συμβουλίου της Ευρώπης.

Η «ActionAid», όπως γνωρίζετε, έχει μια εικοσαετή παρουσία στην εκπαίδευση. Θα έλεγα ότι, όλα αυτά τα είκοσι χρόνια, όλες οι πολιτικές ηγεσίες των Υπουργείων έχουν σταθερά αγκαλιάσει και προωθήσει το έργο μας. Είμαστε ιδιαίτερα υπερήφανοι που ίσως είμαστε οι πρώτοι, στην Ελλάδα, που φέραμε στην πράξη και συνδέσαμε τα σχολεία και την τυπική, με τη μη τυπική μάθηση, με τις αρχές και τις αξίες του Συμβουλίου της Ευρώπης.

Αυτό που κρατάω ιδιαίτερα από το διήμερο αυτό είναι, βέβαια, τα στερεότυπα που καταρρίπτονται και που είναι ένα ζητούμενο. Θα έλεγα ότι καταρρίφτηκαν και δικά μου στερεότυπα. Δουλεύοντας με 130 εξαιρετικούς εκπαιδευτικούς, είδα ότι οι ίδιοι αντιλαμβάνονται πόσο τα σχολεία στερούνται πραγματικού εκδημοκρατισμού.

(Συνέχεια ομιλίας κυρίου ΓΕΡΑΣΙΜΟΥ ΚΟΥΒΑΡΑ, Γενικού Διευθυντή της «ActionAid HELLAS»)

Μπορεί το θεσμικό πλαίσιο να δίνει πάρα πολλές δυνατότητες στα παιδιά να συμμετέχουν στη λήψη αποφάσεων, αλλά το γεγονός ότι οι εκπαιδευτικοί παραδέχονται και αντιλαμβάνονται, μέσα από μία τέτοια διαδικασία, ότι μπορεί και εκείνοι οι ίδιοι να είναι η αιτία για αυτό, να μη γίνεται πράξη και να θέλουν να πάνε στο επόμενο βήμα, αυτό το βρήκα εντυπωσιακό. Επίσης, πάρα πολλές από αυτές τις προτάσεις που ακούσαμε ήταν πάνω σε αυτόν τον τομέα, δηλαδή το πώς θα δώσουμε πραγματική φωνή στα παιδιά.

Η αλήθεια είναι ότι όλοι μιλάμε πια για δικαιώματα και δημοκρατία, αλλά για ποια δικαιώματα; Για τα δικαιώματα που συνήθως κάποιοι άλλοι οφείλουν να σεβαστούν και να υποστηρίξουν, για μία δημοκρατία που σημαίνει κάθε τέσσερα χρόνια να ψηφίσω. Δημοκρατικός πολιτισμός, όμως, δεν είναι αυτό, δικαιώματα δεν είναι μόνο τα δικά μου δικαιώματα, αλλά, ταυτόχρονα, συνοδεύονται και με τις δικές μου υποχρεώσεις. Επίσης, ψηφίζω κάθε μέρα, δεν ψηφίζω κάθε τέσσερα χρόνια. Ψηφίζω κάθε μέρα με τις αξίες και με την καθημερινότητά μου και δεν γεννιέμαι ενεργός πολίτης, ενεργός πολίτης γίνομαι. Γεννιέμαι, όμως, πολίτης. Και ως προς αυτό που πολύ συχνά λέμε ή ακούω να λέμε - και καμιά φορά μπορεί να το λέω και εγώ - «τα παιδιά, οι αυριανοί πολίτες», όχι, δεν είναι αυριανοί πολίτες τα παιδιά, είναι σημερινοί πολίτες τα παιδιά. Πολίτης είσαι από τη στιγμή που γεννιέσαι. Και όταν θα αντιληφθούμε και θα αντιμετωπίσουμε τα παιδιά ως σημερινούς και όχι αυριανούς πολίτες, τότε θα έχουμε κάνει το μεγαλύτερο βήμα ως προς τις αλλαγές και του εκπαιδευτικού συστήματος.

Θα έλεγα ότι αυτό το υλικό, στο οποίο συμμετείχαμε και εμείς, μαζί με τη «New Wrinkle», στην ελληνική του έκδοση, τολμώ να πω ότι είναι ανατρεπτικό έως επαναστατικό. Και αυτό γιατί, ας μη γελιόμαστε, ζούμε σε μία χώρα όπου το εκπαιδευτικό μας σύστημα είναι αμιγώς γνωσιοκεντρικό, όπως είπε και η Ντορέττα Αστέρη πριν, είναι δασκαλοκεντρικό και αυτό το υλικό έρχεται να κάνει, πραγματικά, μία επανάσταση στην προσέγγιση την εκπαιδευτική. Αυτό νομίζω ότι είναι το πιο σοβαρό που έχουμε να δούμε εδώ και για αυτό αξίζουν και πολλά συγχαρητήρια στο Υπουργείο, που το αγκαλιάζει θεσμικά αυτό το υλικό.

Να δούμε σε ποια στιγμή, κιόλας, έρχεται αυτό. Είναι πολύ σημαντικό να δούμε σε ποια Ευρώπη ζούμε σήμερα. Στην Ευρώπη που υποτίθεται ότι έχει δεδομένες αξίες, κεκτημένα δικαιώματα. Δεν είναι αλήθεια, όμως. Αυτήν τη στιγμή, ζούμε σε μία Ευρώπη, της οποίας και τα δικαιώματα και η δημοκρατία δοκιμάζονται. Αξίες που θεωρούσαμε κεκτημένες και αδιαμφισβήτητες αμφισβητούνται, αμφισβητούνται πια όχι από μειοψηφίες, κινδυνεύουν. Ας δούμε, στην Ευρώπη, χώρες του Συμβουλίου της Ευρώπης, γειτονικές μας χώρες. Για παράδειγμα, η Τουρκία: Φέρνει η Κυβέρνηση της Τουρκίας ένα αναχρονιστικό νομό, που θα επιτρέπει στους άνδρες που κατηγορούνται για βιασμό ανήλικων, αν τις παντρευτούν, να μην έχουν καμία συνέπεια, να γλιτώσουν οποιαδήποτε ποινή. Έχουμε την Ιταλία, δίπλα μας, όπου ο λαϊκισμός πια και ο φασισμός γίνονται μία καθημερινότητα, οι ρητορικές μίσους γίνονται καθημερινότητα. Πριν από λίγες μέρες, ο Salvini έκανε ένα tweet, όπου, σχολιάζοντας, υποτίθεται αρνητικά, έναν ποδοσφαιριστή που μιλούσε με έναν απαξιωτικό τρόπο για τις γυναίκες και ουσιαστικά επικροτούσε τη βία, έλεγε ότι «αυτά τα πράγματα είναι απαράδεκτα, αυτά τα κάνεις σπίτι σου». Έτσι τελείωνε το tweet και θεωρούσε μάλιστα ότι παίρνει και θέση θετική. Έχουμε την Πολωνία, όπου 50 δήμοι έχουν αυτοανακηρυχθεί ελεύθεροι από ομοφυλόφιλους, τρανς και λεσβίες, επισήμως, πια, θεσμικά, καλλιεργώντας ουσιαστικά και ενθαρρύνοντας τη βία και τον αποκλεισμό ατόμων με διαφορετικό σεξουαλικό προσανατολισμό. Έχουμε και την Ουγγαρία, που ποινικοποιεί τον εθελοντισμό και την κοινωνία των πολιτών και την αλληλεγγύη.

Σε αυτήν, λοιπόν, την Ευρώπη δεν πρέπει να θεωρούμε τίποτα ως δεδομένο και έτσι πρέπει να αντιμετωπίζουμε. Και η απάντηση είναι μόνο μία: ανοιχτή κοινωνία. Αυτό μπορεί να επιτευχθεί μόνο από ανοιχτά σχολεία, ανοιχτά στις ιδέες, στην αυτοαμφισβήτηση, στην κριτική σκέψη, ανοιχτά στην κοινωνία και στην κοινωνία των πολιτών, η οποία πρέπει να είναι χέρι-χέρι με το σχολικό περιβάλλον, για να πάμε στην επόμενη μέρα.

Σας ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε πολύ, κύριε Κουβαρά, για τη συμβολή σας. Πράγματι, πρέπει να σας πω, δηλαδή να το πω σε όλους, ότι ακριβώς αυτός ο νόμος, που τώρα ψηφίζει και φέρνει η Τουρκία, είναι αυτός ο νόμος που καταργήθηκε στην Ελλάδα.

(Συνέχεια ομιλίας κυρίας ΣΟΦΙΑΣ ΒΟΥΛΤΕΨΗ, Προεδρεύουσας των Επιτροπών)

Υπήρχε αντίστοιχη πρόβλεψη στην Ελλάδα, ώστε ο βιαστής, αν παντρευόταν το θύμα του, να έληγε η δίωξή του και αυτός ο νόμος είναι ο νόμος που καταργήθηκε στην Ελλάδα και επανέρχεται στην Τουρκία.

Τον λόγο έχει η κύρια Φάσσαρη, για να μας καταθέσει κι εκείνη τις απόψεις της και τις απόψεις του Υπουργείου Παιδείας, βέβαια, που είχε κεντρικό ρόλο στη διοργάνωση.

**ΜΑΡΙΑ ΦΑΣΣΑΡΗ (Προϊσταμένη του Τμήματος Διεθνών Σχέσεων της Διεύθυνσης Ευρωπαϊκών και Διεθνών Θεμάτων του Υπουργείου Παιδείας και Θρησκευμάτων):** Καλημέρα σας. Εκπροσωπώ τις Διεθνείς Σχέσεις του Υπουργείου Παιδείας. Είμαι πάρα πολύ χαρούμενη που βρίσκομαι εδώ, για να σας παρουσιάσουμε τα αποτελέσματα αυτής της πολύ αξιόλογης συνεργασίας, που είχαμε με το Υπουργείο Εξωτερικών και με τη «New Wrinkle».

Δεν είναι η πρώτη φορά που εμείς, ως Υπουργείο Παιδείας, διοργανώνουμε κάποιο σεμινάριο για τις θεματικές του Συμβουλίου της Ευρώπης. Η συνεργασία μας είναι μακρά. Αξιολογούμε πολύ θετικά όλο το έργο του Συμβουλίου της Ευρώπης για την εκπαίδευση για τα ανθρώπινα δικαιώματα. Το διαφορετικό που έγινε, στην περίπτωση αυτή, είναι ακριβώς αυτή η συνεργασία με το Υπουργείο Εξωτερικών. Συνεργαστήκαμε για έναν κοινό στόχο με τον Εθνικό Εισηγητή για την Καταπολέμηση της Εμπορίας Ανθρώπων, αλλά και με τη Μη Κυβερνητική Οργάνωση.

Μίλησα με κάποιους εκπαιδευτικούς που πήραν μέρος στο πρόγραμμα και με εκπαιδευτικούς αρκετά έμπειρους, που δεν έχουν συμμετάσχει πρώτη φορά σε κάτι τέτοιο, σε κάποιο σεμινάριο εκπαιδευτικό για τα ανθρώπινα δικαιώματα. Όμως, αυτήν τη φορά, μου είπαν ότι ήταν πάρα πολύ καλά δομημένο και το αντικείμενο της επιμόρφωσης, φυσικά, άκρως σημαντικό και χρήσιμο για όλους: η ελεύθερη έκφραση, η ομαλή συμβίωση, η ισότητα στη μάθηση.

Επίσης, ο τρόπος επιμόρφωσης, που είχε επιλεγεί αυτή τη φορά, καλλιέργησε τη συνεργατικότητα και την ευγενή άμιλλα. Ήταν ένα εγχείρημα που δεν ξέραμε αν θα πετύχει, γιατί ήταν εκπαιδευτικοί από διαφορετικές περιοχές της Ελλάδας, που δεν είχαν συναντηθεί ξανά και μπόρεσαν, σε πολύ μικρό χρονικό διάστημα, να δημιουργήσουν προτάσεις ομαδικές και να οραματιστούν πώς αυτές μπορούν να υλοποιηθούν. Επομένως, το σεμινάριο αυτό, έτσι όπως ήταν διοργανωμένο, θεωρούμε ότι βοήθησε και στην ενίσχυση της εξωστρέφειας της σχολικής μονάδας, με τη συνεργασία μεταξύ εκπαιδευτικών διαφορετικών σχολείων.

Ελπίζουμε και θέλουμε εμείς, ως Υπουργείο Παιδείας, να συνεχιστούν τέτοιου είδους πρωτοβουλίες και θα φροντίσουμε να το κάνουμε, σε συνεργασία με το Υπουργείο Εξωτερικών και ενόψει της Ελληνικής Προεδρίας στο Συμβούλιο της Ευρώπης.

Ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε. Στο σημείο αυτό, να σας πω ότι, για άλλη μια φορά, κοντά μας βρίσκεται και η κυρία Παγώνα Νέρη, η οποία είναι συνεργάτης του Γενικού Γραμματέα Συντονισμού Εσωτερικών Πολιτικών, του κ. Αθανασίου Κοντογιώργη. Παρακολουθούν πάντοτε τις συνεδριάσεις μας, ακριβώς για τη διευκόλυνση του συντονισμού του κυβερνητικού έργου.

Στον πρώτο κύκλο της παρουσίασης και απούσης της Γενικής Γραμματέως του Υπουργείου Παιδείας, είναι εδώ, κοντά μας, η κυρία Τριανταφύλλου, η οποία είναι συνεργάτης της. Θα ήθελα κι εσείς, από την πλευρά σας, να μας πείτε δύο λόγια και μετά να ακούσετε και τις ενδεχόμενες τοποθετήσεις Βουλευτών και τις απαντήσεις, για να μεταφέρετε και τα συμπεράσματα στο Υπουργείο. Έχετε το λόγο.

**ΙΩΑΝΝΑ ΤΡΙΑΝΤΑΦΥΛΛΟΥ (Συνεργάτιδα της Γενικής Γραμματέως Πρωτοβάθμιας, Δευτεροβάθμιας Εκπαίδευσης και Ειδικής Αγωγής του Υπουργείου Παιδείας και Θρησκευμάτων, κυρίας Αναστασίας Γκίκα)**: Καλημέρα σε όλους σας. Εκφράζω κι εγώ, με τη σειρά μου, τη χαρά μου που βρίσκομαι σήμερα εδώ μαζί σας. Εκπροσωπώ, σε αυτήν την Επιτροπή, την κυρία Αναστασία Γκίκα, που είναι η Γενική Γραμματέας Πρωτοβάθμιας, Δευτεροβάθμιας Εκπαίδευσης και Ειδικής Αγωγής του Υπουργείου Παιδείας. Δυστυχώς, κάποιοι επείγοντες και ανειλημμένοι λόγοι την εμπόδισαν από το να είναι σήμερα μαζί σας.

Μεταφέρω, λοιπόν, το εξής μήνυμα: Ως Υπουργείο Παιδείας, εκ μέρους της πολιτικής ηγεσίας, αγκαλιάζουμε και επικροτούμε αυτές τις ενέργειες. Εχθές η Υπουργός, κυρία Νίκη Κεραμέως, εκφώνησε ένα μήνυμα προς τα αξιότιμα μέλη της Οργανωτικής Επιτροπής, τους κυρίους και κυρίες μέντορες και κυρίως τους εκπαιδευτικούς μας, που στήριξαν και θα εξακολουθήσουν να στηρίζουν όλο αυτό το project. Το μήνυμα είναι καταγεγραμμένο, εγώ θέλω μόνο να σταθώ σε ένα σημείο. Είπε, λοιπόν, «όντας και εγώ, η ίδια, εκπαιδευτικός, μπράβο στους εκπαιδευτικούς μας για την εθελοντική τους συμμετοχή σε θέματα της κοινωνίας των πολιτών». Είπε ακόμη ότι το αντικείμενο της επιμόρφωσης είναι άκρως σημαντικό, λόγω της θεματικής του.

Όλοι οι συνομιλητές σήμερα αναφέρθηκαν στην ελεύθερη έκφραση, την ομαλή συμβίωση, την ισότητα στη μάθηση, την ισότιμη πρόσβαση στην εκπαίδευση, όντας στο πλαίσιο της παιδαγωγικής λογικής του Συμβουλίου της Ευρώπης. Εδώ, λοιπόν, έρχομαι να προσθέσω κάτι ακόμη στον λόγο της Υπουργού. Στο πλαίσιο της παιδαγωγικής λογικής του Συμβουλίου της Ευρώπης, το Υπουργείο Παιδείας εισάγει και στην Πρωτοβάθμια και στη Δευτεροβάθμια Εκπαίδευση νέες θεματικές ενότητες, οι οποίες θα άπτονται αυτών ακριβώς των ζητημάτων, δηλαδή της αποδοχής της διαφορετικότητας του άλλου, είτε είναι εθνικοπολιτιστικό ζήτημα, είτε είναι ζήτημα ΑμεΑ, θεματικές που θα αφορούν τον εθελοντισμό, θέματα φορολογικής συνείδησης του πολίτη, θέματα κατά των διακρίσεων. Γενικά, οι νέες θεματικές που εισάγει το Υπουργείο Παιδείας θα έχουν να κάνουν με ό,τι αφορά τη συνύπαρξη του δημοκρατικού πολίτη σε μια ευνομούμενη κοινωνία και, γενικά, με τις παιδαγωγικές πρακτικές, οι οποίες θα προάγουν τον δημοκρατικό πολιτισμό.

Σας ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Ευχαριστούμε πολύ, κυρία Τριανταφύλλου.

Τον λόγο έχει η κυρία Κανέλλη.

**ΓΑΡΥΦΑΛΙΑ (ΛΙΑΝΑ) ΚΑΝΕΛΛΗ**: Δεν έχω ακριβώς ερωτήματα. Έχω την επισήμανση κάποιων τραγικών αντιφάσεων, η οποία δεν έχει καμία σχέση απολύτως με τα πρόσωπα και την επιστημοσύνη των προλαλησάντων, καμία σχέση με το καλοπροαίρετο των κόπων που καταβάλλουν, αλλά με την παρουσία μας εδώ, με το αντικείμενο αυτό καθαυτό, το περιεχόμενό του και τη διαδικασία και είμαι υποχρεωμένη να το καταθέσω.

Έγινα παραλήπτης της πρόσκλησης. Η διημερίδα έγινε. Όποιος ήθελε, πήγαινε, όποιος ήθελε, δεν πήγαινε.

(Συνέχεια ομιλίας κυρίας ΓΑΡΥΦΑΛΛΙΑΣ (ΛΙΑΝΑΣ) ΚΑΝΕΛΛΗ)

Κάνουμε μία κοινή συνεδρίαση, δύο Επιτροπών, για να ενημερωθούμε, εντός του Κοινοβουλίου, για τα αποτελέσματα ενός διήμερου Συνεδρίου – Σεμιναρίου, το οποίο κατασκευάζει τη νέα Αγωγή του Πολίτη, όπου στα ανθρώπινα δικαιώματα είναι η ανάπτυξη φορολογικής συνείδησης και όπου ακούω τον κ. Μοσκώφ, για τον οποίο τρέφω απεριόριστη προσωπική εκτίμηση - και την καταθέτω εδώ, δημοσίως, για να μην παρεξηγηθώ - να λέει ότι ενθουσιάστηκε πάρα πολύ που κάποιοι εκπαιδευτικοί έβαλαν και από την τσέπη τους λεφτά και ήρθαν από του «διαβόλου τη μάνα» στο Μαράσλειο και εδώ.

Εμείς εδώ είμαστε για να νομοθετήσουμε. Στείλτε μας συμπεράσματα και προτάσεις, για να πάρουμε πολιτικές θέσεις, άλλα να έρθουμε εδώ, για να νομιμοποιήσουμε μια διαδικασία σύμπραξης ιδιωτικού και δημοσίου τομέα, όπου οι καινούργιες δημοκρατικές αντιλήψεις κατασκευάζονται με Οδηγίες του Συμβουλίου της Ευρώπης και την κατάλληλη χορηγία, απέχει πόρρω της πολιτικής τοποθέτησης απέναντι στην έννοια «δημοκρατικός πολίτης» και «δημοκρατικά δικαιώματα». Διότι θα έπρεπε τότε και εγώ να έρχομαι εδώ, για να σας ενημερώνω κάθε φορά που η Λαϊκή Συσπείρωση πηγαίνει στον Δήμο Αθηναίων ή οπουδήποτε αλλού και εντοπίζει σχολεία, στα οποία όχι μόνο δεν υπάρχει ισότητα, δεν υπάρχουν τζάμια με μείον 10 και πέφτουν οι στέγες πάνω στα κεφάλια των παιδιών.

Ωραιοποιούμε, λοιπόν, ένα σύστημα, που αρχίζει από την εμπορία ανθρώπων και καταλήγει στη δημοκρατική εκπαίδευση, σε μία Ευρώπη και σε μία χώρα που «νταραβερίζεται» στο επίπεδο της καταπάτησης των ανθρωπίνων δικαιωμάτων και της εμπορίας ανθρώπων με χώρες, με τις όποιες είναι συνεταίρος, φίλη και σύμμαχος, για τις οποίες δεν ισχύει το παραμικρό από αυτά. Και ερχόμαστε στο Κοινοβούλιο σήμερα, εδώ, υποκριτικά να συζητάμε κάτι που αύριο βάζει κριτήρια στο ποιος θα πάρει το επίδομα του παιδιού, αν η φοίτηση δεν είναι συνεχής. Γιατί αυτό θα ψηφίσει αύριο το Ελληνικό Κοινοβούλιο, που μιλάτε για εκπαίδευση. Αν η φοίτηση δεν είναι συνεχής για 12 χρόνια, δεν παίρνει ο γονιός το επίδομα του παιδιού. Αν το παιδί είναι ανάπηρο και δεν έχει τη δυνατότητα να έχει συνεχή φοίτηση, γιατί δεν υπάρχει μέσο να πάει το παιδί εκεί, χάνει το επίδομα. Απολύτως έτσι είναι. Θα δείτε πώς είναι η νομοθεσία αύριο και πώς χάνεται το επίδομα και από ποιους. Θα γίνει η συζήτηση στην Ολομέλεια αρμοδίως και θα τοποθετηθούμε.

Ήρθαμε, λοιπόν, εδώ, έγινε ένα πολύ ωραίο σεμινάριο, για το πώς θα κατασκευάσουμε δημοκρατικούς πολίτες. Είναι βαριά προσβλητικό, μέσα στο Ελληνικό Κοινοβούλιο, να έρχεστε να μας ενημερώσετε για σεμινάρια που αφορούν beginners (αρχάριους), στην Ευρώπη, στην οποία κάθε φορά η συζήτηση, εδώ, ειδικά από τα φιλοευρωπαϊκά κόμματα… Γιατί η Ευρώπη είναι μία ιδέα, δεν είναι μόνο αυτό το συνονθύλευμα, η «λυκοφωλιά» που είναι σήμερα και η συμβίωση των λαών. Θα μάθουμε τι θα διδάξουμε στους αρχάριους επί των ανθρωπίνων δικαιωμάτων; Ποιοι είναι οι αρχάριοι; Οι καινούργιας μορφής ΜΚΟ, που θα ξεφυτρώσουν; Ποιοι είναι αυτοί οι αρχάριοι στα δικαιώματα, στην Ευρώπη των αξιών, των αρχών, που πρέπει να εφαρμόζονται παντού, με τις συμμαχίες των προθύμων; Αυτό δεν μας λέτε μέχρι τώρα, ότι μόνιμο κριτήριο είναι το υψηλότατο επίπεδο της Ευρωπαϊκής Ένωσης; Έχει και αρχάριους; Πού είναι αυτοί οι αρχάριοι και θα τους ενημερώσετε πώς; Με εκπαιδευτικούς που θα βάζουν από την τσέπη τους λεφτά, για να πάνε να ενημερωθούν, όποτε γίνει, με τη σύμπραξη του δημόσιου και ιδιωτικού τομέα, «αναντάμ παπαντάμ», «εν χορδαίς και οργάνοις», μια διημερίδα;

Και η κοινωνία των πολιτών επανεφευρίσκεται; Δεν την έχουμε ζήσει στην εποχή του Ρόντου; Δεν την έχουμε ζήσει στην εποχή του πολέμου στη Γιουγκοσλαβία την κοινωνία των πολιτών; Δεν την έχουμε ζήσει; Όπου περάσαμε μέσα σε τέσσερα χρόνια, μέσα σε αυτό το Κοινοβούλιο, το «πρέπει να αναμειγνύεται ο κόσμος στην κοινωνία των πολιτών, στην εξωτερική πολιτική» και μετά «δεν πρέπει να αναμειγνύεται στην εξωτερική πολιτική» ή «είναι αλήτες αυτοί που έβγαιναν στο δρόμο για τον Οτσαλάν», «όχι, είναι δημοκράτες αυτοί που έβγαιναν στο δρόμο για τον Οτσαλάν και για τα ανθρώπινά του δικαιώματα».

Πάμε να εκπαιδεύσουμε τους εκπαιδευτικούς να διδάσκουν τη συμβίωση και το δημοκρατικό σχολείο, σε μια χώρα που χθες ο «μπάτσος» χαστούκισε τον Ρομά. Να του πούμε τί αυτού του παιδιού; Και σε συλλόγους γονέων και δασκάλων που είναι απέξω και λένε «δεν θέλουμε προσφυγάκια στο σχολείο»; Θα εκπαιδεύσουμε τους δασκάλους μας, οι οποίοι είναι πολύ ενθουσιασμένοι που τους λέει η Ευρώπη πώς ως αρχάριοι θα αγγίξουν για πρώτη φορά στη ζωή τους;

(Συνέχεια ομιλίας κυρίας ΓΑΡΥΦΑΛΛΙΑΣ (ΛΙΑΝΑΣ) ΚΑΝΕΛΛΗ)

Έπρεπε αυτά που λέτε εδώ μέσα, ως ενθουσιώδη, να είναι σύμφυτα και περασμένα μέσα στην εκπαίδευση των εκπαιδευτικών, έπρεπε να είναι μέσα στα σχολεία και μέσα στα Πανεπιστήμια προ δεκαετιών. Έπρεπε να είναι μαθήματα στο πανεπιστήμιο, να είναι πρακτικές στο σχολείο, στον παιδικό σταθμό και στο νηπιαγωγείο, στα δημόσια μέσα και στην τηλεόραση και στα ραδιόφωνα και στα διαδίκτυα. Και ερχόμαστε τον εικοστό πρώτο αιώνα, το 2020, που έχουν κλείσει 20 χρόνια από τον 21ο, εδώ μέσα, στο Ελληνικό Κοινοβούλιο, στην παρούσα χρονική συγκυρία και μιλάμε για αρχάριους; Και έρχεστε να μας ενημερώνετε για πετυχημένο σεμινάριο περί αρχαρίων, περί ανθρωπίνων δικαιωμάτων; Δηλαδή δεν κάνετε τίποτα άλλο από το να επιβεβαιώνετε 300% τη θέση του Κ.Κ.Ε. ότι «το ρολόι έχει πάει πίσω από τον μεσαίωνα και πρέπει να το ανακαλύψουμε ξανά».

Όσον αφορά στο trafficking και στην εμπορία ανθρώπων, λες και αυτά τα δύο δεν ανθούν πέριξ των στρατιωτικών βάσεων, λες και δεν είναι ευκολότερο. Τι θα διδάξετε, δημοκρατικά δικαιώματα στην παιδική επιχειρηματικότητα; Σε αυτό εδώ το Κοινοβούλιο, πριν από 10 χρόνια, με γραμμή της Ε.Ε., γινόταν συζήτηση μέσα στα σχολεία για την παιδική επιχειρηματικότητα. Και γίνονταν σεμινάρια παρόμοια με αυτά που λέτε. Έχω ζήσει συγκεκριμένο μάθημα, σε συγκεκριμένο σχολείο, έχω κάνει και συγκεκριμένη καταγγελία, διότι έστηναν ένα αερόστατο και έβαζαν μέσα τα ανθρώπινα δικαιώματα που μπορούν να υποχωρήσουν, για να φύγουν, ώστε στη θέση τους να περισσέψει πόρος και δύναμη. Και έβαζαν τα παιδιά να κάνουν αγοραπωλησίες, μέσα στα σχολεία, με πάγκους των μεταχειρισμένων τους πραγμάτων. Με συγχωρείτε, πάρα πολύ, κυρία Πρόεδρε, αλλά εδώ να ενημερωθούμε για την «αρχαριοποίηση» των ανθρωπίνων δικαιωμάτων, στην Ευρώπη που λατρεύετε… Δεν έχω να πω τίποτα.

Μια ερώτηση, συγκεκριμένη, έχω: Το Υπουργείο προκρίνει ως καλύτερη αυτήν τη μέθοδο και πόσος είναι ο αριθμός των εκπαιδευθέντων που ήρθαν στο σεμινάριο;

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Σας είπαν 130 άτομα.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ**: Είναι ρητορικό το ερώτημα. Είναι το υποπολλαπλάσιο των ελλείψεων των καθηγητών στα σχολεία και δη στα ειδικά σχόλια.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Από τότε που θυμάμαι να είμαι δημοσιογράφος, κάθε φορά, λέγαμε πόσες είναι οι εποχές…

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ**: Αν πρόκειται να μου κάνετε αντιπολίτευση από τη θέση της Έδρας, σας διαβεβαιώ ότι δεν θα καθίσω.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Όχι, δεν σας κάνω αντιπολίτευση, θέλω, όμως, να ολοκληρώσετε την ομιλία σας.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ**: Δεν ζήτησα να προηγηθώ, για να μου κάνετε αντιπολίτευση.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Ζητήσατε να προηγηθείτε, προηγηθήκατε, είχατε 5 λεπτά και μιλήσατε 8-9 λεπτά. Τι άλλο θέλετε; Όλοι έχουν δικαιώματα.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ**: Μη μου κάνετε τη γενναιόδωρη για 3 λεπτά που μου χαρίσατε. Άλλοι μίλησαν χωρίς χρόνο.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Δεν κάνω τη γενναιόδωρη. Κυρία Κανέλλη, σας παρακαλώ, δεν υπάρχει λόγος. Εγώ αποφάσισα, ως Πρόεδρος, να κάνω αυτήν την Επιτροπή και να έρθουν αυτοί οι άνθρωποι εδώ. Δεν ήρθαν μόνοι τους, δεν άνοιξαν την πόρτα να έρθουν. Εσείς είπατε ότι αυτά που λένε τώρα έπρεπε να διδάσκονται πριν δεκαετίες. Δεν καταλαβαίνω την ένταση, αλήθεια σας λέω.

**ΓΑΡΥΦΑΛΛΙΑ** (**ΛΙΑΝΑ) ΚΑΝΕΛΛΗ**: Αν δεν την καταλαβαίνετε, μπορώ να σας εξηγήσω. Αν αναλαμβάνετε την ευθύνη για αυτήν την οργάνωση, τότε κατηγορώ προσωπικά εσάς ότι προσδίδετε δημοσιοσχετίστικο κοινοβουλευτικό κύρος σε μείγμα ιδιωτικών και κρατικών πρωτοβουλιών.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Την αναλαμβάνω μια χαρά και θεωρώ ότι με τιμάει κιόλας. Έχουμε συνηθίσει σε αυτά. Αυτά τα είχα μάθει εγώ πριν από εσάς και ξέρω τη γλώσσα που χρησιμοποιείτε, κάντε μου τη χάρη. Δεν είναι Επιτροπή που νομοθετεί αυτή. Είναι Επιτροπή που ενημερώνεται και καλέσαμε και την Επιτροπή Δημόσιας Διοίκησης, γιατί ενδεχομένως να χρειαστεί αύριο να νομοθετήσει σε θέματα δικαιωμάτων. Διότι εδώ, σε αυτήν τη χώρα, κάποιοι νομίζουν ότι έχουν μόνο δικαιώματα και κάποιοι νομίζουν ότι έχουν μόνο υποχρεώσεις. Αυτό είναι το θέμα να ξεκαθαρίσουμε.

Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ**: Θα ήθελα να συγχαρώ και το Συμβούλιο της Ευρώπης και το Υπουργείο Εξωτερικών και το Υπουργείο Παιδείας, που με τη σύμπραξή τους έγινε αυτό το σεμινάριο. Φυσικά, θέλω να συγχαρώ και τους 130 εκπαιδευτικούς, που με δικά τους έξοδα, με δική τους πρωτοβουλία, χωρίς κανείς να τους το ζητήσει, πόσο μάλλον να τους το υπαγορεύσει, από μεράκι, παρακολούθησαν το σεμινάριο.

Είχα την ευκαιρία, ως Δήμαρχος Αθηναίων, να διαπιστώσω κάτι ανάλογο. Πριν από κάποια χρόνια, είχε υπάρξει μια έξαρση του φαινομένου βανδαλισμών σε βάρος μνημείων στο δημόσιο χώρο, ιδίως αγαλμάτων στην Αθήνα και επειδή είχαμε απελπιστεί πια ότι δεν μπορεί να υπάρξει αποτελεσματική φύλαξη παντού, αποφασίσαμε και αρχίσαμε ένα πρόγραμμα, που πήρε το όνομα «Η πόλη, το παιδί και τα μνημεία». Η λογική του ήταν ότι κάθε σχολείο υιοθετεί ένα μνημείο της περιοχής του, ενημερώνεται για την ιστορία του, το φροντίζει, το επισκέπτεται και μαθαίνει για αυτό. Το υιοθέτησε τελικά το πρόγραμμα το Υπουργείο Παιδείας και σας πληροφορώ ότι πήγε πάρα πολύ καλά. Μπήκε μέσα στο πρόγραμμα των σπουδών στα σχολεία.

Δεν πρέπει να έχουμε αυταπάτες για την κρίση που περνάει το σχολείο και η εκπαίδευση στη χώρα εδώ και πάρα πολλά χρόνια. Αυτό δεν σημαίνει ότι πρέπει να παραιτηθούμε από δημιουργικές πρωτοβουλίες. Υπάρχουν δύο τρόποι να διδάσκεται κανείς ζητήματα που άπτονται του δημοσίου βίου. Θυμάμαι, στα χρόνια μου, διδασκόμασταν την Αγωγή του Πολίτη και ήταν ένα μάθημα, τελικά, στο οποίο κανείς δεν έδινε ιδιαίτερη σημασία. Ήταν ένα μάθημα ρουτίνας, ενώ η αρχική του λογική, με την οποία θεσπίστηκε, ήταν ακριβώς αυτό, να εμφυσήσει στους μελλοντικούς πολίτες, στα παιδιά, την αγάπη και το σεβασμό στις δημοκρατικές αξίες.

Υπάρχει, λοιπόν, ένας τρόπος να εντάξουμε σε μια καθημερινή ρουτίνα ένα μάθημα για τα ανθρώπινα δικαιώματα και γενικότερα για τον σεβασμό προς τους άλλους. Πρέπει να φύγουμε από τη λογική των δικαιωμάτων και να αρχίσουμε να μιλάμε για σεβασμό του ενός προς τον άλλο. Υπάρχει ένας τρόπος τέτοιος και υπάρχει ένας άλλος ή άλλοι, πολύ πιο ευφάνταστοι. Από εκεί περιμένουμε από το Υπουργείο Παιδείας να μας πει πώς αυτές τις αξίες θα μπορέσει να τις περάσει μέσα στην εκπαίδευση, να τις εμφυσήσει στα παιδιά, γιατί δεν μπορούμε να αφήσουμε το παιδί να εξαρτάται μόνο από την οικογένειά του. Δεν είναι αυτονόητο ότι κάθε οικογένεια ενστερνίζεται αυτές τις αξίες ή ακόμη και αν τις ενστερνίζεται, έχει την ικανότητα να τις περάσει στο παιδί.

Εγώ θα ήθελα, λοιπόν, από τη στιγμή που είχατε αυτήν την πρωτοβουλία, κυρία Πρόεδρε, μετά από ένα χρόνο, περίπου, να φωνάξουμε εδώ το Υπουργείο Παιδείας, να μας πει τι έκανε, για να μπορέσουμε να το δούμε, να ενημερωθούμε, να βοηθήσουμε και να αξιολογήσουμε. Διότι νομίζω ότι σήμερα οι προκλήσεις είναι πάρα πολύ μεγάλες. Έρχονται, πρώτα από όλα, από τον κυβερνοχώρο. Βλέπουμε τα παιδιά να έχουν αυτήν την ακατάσχετη τάση και το λέω γιατί έχω μικρά παιδιά και ήδη τα βλέπω πόσο χρησιμοποιούν το διαδίκτυο και τα κινητά τηλέφωνα. Είναι ακατανίκητη αυτή η τάση των παιδιών να ασχολούνται με αυτά τα πράγματα και έρχονται σε επαφή με ερεθίσματα και ένα περιβάλλον πολύ διαφορετικό από αυτό που ζήσαμε.

Φυσικά, όπως κάθε καινούριο περιβάλλον, εμπεριέχει και αυτό τους κινδύνους του. Οπότε, πρέπει να δούμε το Υπουργείο Παιδείας τι έχει να μας πει για το πώς θα τα αντιμετωπίσουμε αυτά τα πράγματα και, επίσης, για μια παλινδρόμηση σε έναν συντηρητισμό, σε μια «δυσανεξία» προς την ετερότητα. Ακούσαμε τα παραδείγματα από διάφορες ευρωπαϊκές χώρες. Νομίζω ότι εδώ, από τη στιγμή που έχουμε αυτήν την πρωτοβουλία, θα σας διατύπωνα και πάλι την πρόταση, του χρόνου, περίπου τέτοια εποχή, να μαζευτούμε πάλι, για να δούμε ακριβώς ποια είναι η δράση του Υπουργείου Παιδείας σε αυτόν τον τομέα.

Τελειώνω, λέγοντας απλώς ότι όταν ήμουν στον Συνήγορο του Πολίτη, είχαμε και ένα πάρα πολύ δραστήριο Συνηγόρου του Παιδιού.

(Συνέχεια ομιλίας κυρίου Γεωργίου Καμίνη)

Ο Συνήγορος του Παιδιού είχε κάτι που το επαναλάμβανε διαρκώς: Πρέπει να μάθουμε να ακούμε τα παιδιά. Να τα ακούμε! Και ένα τέτοιο μάθημα μέσα στο σχολείο θα ήταν, προπάντων, ένα μάθημα που αντί να επιδίδεται περισσότερο στην κατήχηση, που την αποστρέφονται όλοι και ιδίως τα παιδιά, θα δίνει μεγάλη έμφαση στο να ακούμε τα παιδιά, γιατί έχουν πολύ περισσότερα να πουν, από αυτά που μπορούμε να φανταστούμε.

Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Σας ευχαριστώ πολύ, κύριε Καμίνη. Πράγματι - και μπορούμε να επανερχόμαστε σε αυτό - είναι μια καινούργια εποχή, όπου βλέπεις παιδιά ενός και δύο ετών να χειρίζονται το κινητό πιά. Άρα, βρισκόμαστε σε πολύ καινούργια δεδομένα.

Τον λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κυρία Πρόεδρε, που μου δίνετε τον λόγο. Αρχικά, να ξεκινήσω από το ότι αναγνωρίζω και είμαι σίγουρη για τις καλές σας προθέσεις. Επειδή είμαστε στην Επιτροπή Ισότητας, έχουμε κάνει και άλλες συναντήσεις και έχουμε μια πάρα πολύ καλή συνεργασία, παρότι διαφωνούμε σε πάρα πολλά ζητήματα πολιτικά.

Σήμερα, όμως, δεν ξέρω, ίσως επειδή είμαι νέα Βουλευτής και έχω μια μεγαλύτερη ευαισθησία, επειδή είμαι καινούργια και είμαι ενθουσιώδης, αισθάνομαι ότι αυτό που συνέβη σήμερα, εδώ, μας υποβαθμίζει ως Βουλευτές και μας προσβάλλει.

Και να σας πω γιατί: Καμία ενημέρωση. Καμία επί της ουσίας ενημέρωση. Μίλησε και η αγαπητή συνάδελφος από το Κομμουνιστικό Κόμμα Ελλάδος. Δεν θέλω να είμαι τόσο αυστηρή. Αισθάνομαι, όμως, ότι δεν στάθηκαν οι άνθρωποι που προσκαλέστηκαν εδώ στο ύψος των περιστάσεων. Δεν νομίζω ότι αυτή η ενημέρωση, η όποια ενημέρωση, ήταν αντίστοιχη με αυτήν που μας αξίζει, ως εκπρόσωποι του Ελληνικού Κοινοβουλίου.

Θα εξηγηθώ γι' αυτό: Έχω σημειωμένες πολύ συγκεκριμένες ερωτήσεις, τις οποίες δεν σκόπευα να κάνω κιόλας, διότι φαντάστηκα ότι είμαι παραπάνω καχύποπτη από αυτό που επιτρέπεται. Δυστυχώς, αποδεικνύεται ότι δεν είμαι και τόσο καχύποπτη.

Πρώτα απ' όλα, δεν μπορώ να καταλάβω για ποιο λόγο κάνουμε αυτήν εδώ την ενημέρωση σήμερα, στην κοινή συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης και της Επιτροπής Ισότητας, που ανήκω εγώ και δεν ακούμε επί της ουσίας τίποτα. Γιατί το πρόγραμμα αυτό παρουσιάζεται στη Βουλή πριν ουσιαστικά ολοκληρωθεί; Δηλαδή ολοκληρώνεται η πρώτη φάση, την επόμενη μέρα, δηλαδή, χωρίς να έχει ολοκληρωθεί η δεύτερη. Πώς μπορέσατε από χθες μέχρι σήμερα να βγάλετε κάποια συμπεράσματα, για τα οποία είστε τόσο σίγουροι, που έρχεστε να τα παρουσιάσετε στο Ελληνικό Κοινοβούλιο;

Δεύτερον, γιατί έχουν καλεστεί να μιλήσουν στην Επιτροπή, πέραν του κ. Μοσκώφ και των υπηρεσιακών από το Υπουργείο, μόνο δύο εκπρόσωποι Αστικής Μη Κερδοσκοπικής Εταιρίας και όχι και οι υπόλοιπες οργανώσεις; Για παράδειγμα, το «Πολύχρωμο Σχολείο», που γνωρίζουμε πολύ καλά ότι εστιάζει τη δράση του στην ενημέρωση των σχολείων, σε θέματα ταυτότητας φύλου, σε θέματα σεξουαλικής διαπαιδαγώγησης.

Οφείλω να ξεκαθαρίσω τη θέση μου. Για μας, για τον ΣΥΡΙΖΑ, είναι καλοδεχούμενα όλα τα προγράμματα που έχουν να κάνουν με δημοκρατική παιδεία στα σχολεία. Όμως, θεωρούμε ότι χρειάζεται μια μόνιμη ένταξη στο αναλυτικό πρόγραμμα της Πρωτοβάθμιας και της Δευτεροβάθμιας Εκπαίδευσης και όχι αποσπασματικές δράσεις, που σήμερα γίνονται ή αύριο δεν γίνονται ή γίνονται σε ορισμένα σχολεία και σε άλλα σχολεία δεν γίνονται, από καλές, κακές ή μέτριες ή ορισμένες ή επιτυχημένες ή αποτυχημένες ή γνωστές ή άγνωστες οργανώσεις των πολιτών. Ως προς τη δημοκρατική παιδεία, λοιπόν, σε όλα τα σχολεία της χώρας, το Υπουργείο έχει να μας ανακοινώσει κάτι;

(Συνέχεια ομιλίας κυρίας ΡΑΛΛΙΑΣ ΧΡΗΣΤΙΔΟΥ)

Εγώ δεν κατάλαβα. Εξηγήσετε μου, αν μπορείτε.

Το πρόγραμμα αυτό γίνεται υπό την αιγίδα, υπό τη συνεργασία ή υπό την αξιολόγηση του Παιδαγωγικού Ινστιτούτου; Και για ποιο λόγο καλούμαστε να συζητήσουμε κάτι που επί της ουσίας δεν έχει αρχίσει; Δηλαδή έχει αρχίσει, αλλά δεν έχει καν ολοκληρωθεί και αφορά σε ορισμένα σχολεία. Αντί να συζητήσουμε για το έργο και για την πολιτική του Υπουργείου, συζητάμε για επιμέρους δράσεις, που προωθούνται σε σχολεία από οργανώσεις. Αυτή είναι η δουλειά της Βουλής;

Ξέρετε και ξέρουμε ότι πάρα πολλές οργανώσεις στέλνουν, στην αρχή κάθε χρονιάς, σε όλα τα σχολεία, προγράμματα για την περιβαλλοντική εκπαίδευση, για το bullying, για μια σειρά από ενδιαφέροντα ή λιγότερο ενδιαφέροντα για ορισμένους ζητήματα, πάρα πολλά, δεκάδες. Να καλέσουμε και αυτές στην Επιτροπή να μας πουν τι κάνουν; Εξ όσων γνωρίζω και το Ίδρυμα της Βουλής έχει κάνει δίωρα εργαστήρια δημοκρατίας για τα σχολεία. Να το καλέσουμε και αυτό στην Επιτροπή;

Είπε εδώ ένας εκπρόσωπός σας ότι υπάρχουν χορηγοί του συγκεκριμένου προγράμματος, όπως τα ΕΛΛΗΝΙΚΑ ΠΕΤΡΕΛΑΙΑ, η EUROBANK, το Ίδρυμα Μποδοσάκη, δηλαδή μεγάλα επιχειρηματικά συμφέροντα. Καμία αντίρρηση μέχρι εδώ. Πόσο κόστισε το πρόγραμμα; Ποια ήταν τα έξοδά του; Πώς κατανεμήθηκαν τα έξοδα αυτά; Με ευθύνη τίνος; Το Υπουργείο Παιδείας εγκρίνει, παρατηρεί, συμμετέχει;

Αυτά θα ήθελα να ρωτήσω. Ευχαριστώ θερμά, κυρία Πρόεδρε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κύρια Χρηστίδου, εσείς και η κυρία Κανέλλη είστε ικανές να αποθαρρύνετε όλο τον κόσμο από ό,τι προσπαθεί να κάνει. Πάντως, να σας ενημερώσω ότι αυτό ξεκίνησε επί Κυβέρνησης ΣΥΡΙΖΑ.

**ΡΑΛΛΙΑ ΧΡΗΣΤΙΔΟΥ:** Κυρία Πρόεδρε, αυτό που δεν κάνατε στην κυρία Κανέλλη, που είναι παλιά, μην το κάνετε σε μένα, επειδή είμαι καινούργια.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Έχετε απευθύνει μομφή στο Προεδρείο αυτήν τη στιγμή. Ξέρετε καλά ή έπρεπε να το ξέρετε ότι αυτό το πρόγραμμα ξεκίνησε επί Κυβέρνησης ΣΥΡΙΖΑ. Και τα στελέχη που έλαβαν μέρος σε αυτό το πρόγραμμα και ασχολήθηκαν και με αναζήτηση χορηγών κ.τ.λ. προέρχονται από το Υπουργείο Παιδείας επί Κυβέρνησης ΣΥΡΙΖΑ. Σας βεβαιώνω ότι δεν υπήρχε χρώμα.

**ΡΑΛΛΙΑ ΧΡΗΣΤΙΔΟΥ:** Κυρία Πρόεδρε, εσείς λέτε ότι σε αυτήν την Επιτροπή δεν πρέπει να κάνουμε αντιπολίτευση. Εγώ είπα την άποψή μου.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Εσείς το κάνατε, όμως. Ακούστε με. Ξέρετε πολύ καλά, πρώτον, ότι αυτό δεν είναι καινούργιο πρόγραμμα, είναι παλιό, ξεκίνησε από τη δική σας Κυβέρνηση. Δεύτερον, αυτό το πρόγραμμα ολοκληρώθηκε και χθες ανακοινώθηκαν τα αποτελέσματά του, με τη συμμετοχή εκπαιδευτικών από όλη τη χώρα, που κανείς δεν τους ζήτησε κομματική ταυτότητα. Τρίτον, οι Επιτροπές της Βουλής είναι και για να ενημερώνονται, ακόμη και αν δεν ολοκληρωθεί ένα πρόγραμμα, για να το παρακολουθήσουν και να δουν πώς πηγαίνει. Τέταρτον, προφανώς, αναζητούνται χορηγοί, όλα αυτά είναι διάφανα. Εξάλλου, πολλοί από τους χορηγούς, δεν θέλω να πω τώρα…

**ΡΑΛΛΙΑ ΧΡΗΣΤΙΔΟΥ:** Εσείς είστε ικανοποιημένη από τη σημερινή ενημέρωση;

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Αυτό είναι στην κρίση του καθενός.

**ΡΑΛΛΙΑ ΧΡΗΣΤΙΔΟΥ:** Αφού είναι στην κρίση του καθενός, εγώ είπα τη δική μου άποψη. Εσείς γιατί αντιπολιτεύεστε τη δική μου άποψη; Δεν καταλαβαίνω.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Δεν αντιπολιτεύομαι τίποτα. Έχω την ευθύνη του Προεδρείου. Έχετε απευθύνει μομφή σε ανθρώπους και Προεδρείο και στο ίδιο το Κοινοβούλιο. Είναι μια δράση που ολοκληρώθηκε και ρωτάτε γιατί αυτές οι ΜΚΟ και όχι άλλες. Μα αυτές έλαβαν μέρος στο πρόγραμμα και το πρόγραμμα είναι του Συμβουλίου της Ευρώπης. Απλώς, αυτό μάλλον σας έχει διαφύγει.

Τον λόγο έχει η κυρία Αλεξόπουλου.

**ΑΝΑΣΤΑΣΙΑ-ΑΙΚΑΤΕΡΙΝΗ ΑΛΕΞΟΠΟΥΛΟΥ:** Κυρία Πρόεδρε, αγαπητοί συνάδελφοι, αγαπητοί καλεσμένοι, χαίρετε. Θα κάνω μια ανακεφαλαίωση, για να καταλάβει και ο κόσμος λίγο το θέμα και θα πω μετά και τις δικές μου απόψεις.

Η πιο σωστή και άμεση ενημέρωση των γυναικών και των παιδιών, που είναι οι πιο επιρρεπείς ομάδες πληθυσμού στο trafficking, αποτελεί ακόμα ένα θέμα προτεραιότητας, που πρέπει να δούμε. Η ενημέρωση αυτή πρέπει να ξεκινά μέσα από τα σχολεία, αλλά, πλέον, έχει καταστεί άμεση ανάγκη να διοργανώνονται και δωρεάν σεμινάρια από τους αρμόδιους φορείς και οργανισμούς.

Όπως και οι εθελοντικές οργανώσεις, δυστυχώς, τα περισσότερα θύματα έχουν πλήρη άγνοια για το τι εστί trafficking, αγνοώντας, για παράδειγμα, ότι ο κίνδυνος είναι παντού, ακόμα και με μια απλή βόλτα, ένα απλό ραντεβού. Φυσικά, το πλέον διαδεδομένο είναι η δήθεν προσφορά εργασίας, κυρίως σε άλλες χώρες.

Στο πλαίσιο αυτό, θεωρώ αναγκαία τη δημιουργία μιας ειδικής, θα έλεγα, κατασταλτικής ομάδας, που θα έχει στόχο την αναζήτηση και κατ' επέκταση τη διάλυση των κυκλωμάτων trafficking. Ας μη λησμονούμε ότι τα περισσότερα κυκλώματα δημιουργούν site, δήθεν εύρεσης εργασίας, έχοντας στόχο την απαγωγή και την πώληση στο εξωτερικό των ατόμων που απευθύνονται σε αυτά. Μια ομάδα καταπολέμησης ηλεκτρονικών εγκλημάτων trafficking θα μπορούσε να έχει εκπληκτικά αποτελέσματα, έχοντας υπόψη ότι ανάλογες ομάδες, σε άλλους τομείς, είναι ιδιαίτερα αποτελεσματικές.

Έχω δώσει και θα επαναλάβω κάποια παραδείγματα. Για να καταπολεμηθεί το trafficking αποτελεσματικότερα, θα πρέπει να συσταθούν ειδικές ομάδες, αποτελούμενες από αστυνομικούς, ψυχολόγους, νομικούς και γιατρούς, από τη στιγμή που το trafficking είναι πλέον οργανωμένο έγκλημα.

Επίσης, πρότεινα από αυτήν, εδώ, την Επιτροπή, κάτι που προκάλεσε ενδιαφέρον. Να υπάρχει ένα ειδικό σήμα κινδύνου, το οποίο να είναι εύκολο, άμεσο και κατανοητό, ώστε να μπορεί να χρησιμοποιηθεί από τα επικείμενα θύματα, κυρίως αν αυτά τύχει να βρεθούν σε πολυσύχναστο μέρος.

Όσο για το θέμα της κακοποίησης των γυναικών, σε συνδυασμό με την εμπορία τους, ίσως κάποιοι ξαφνιάζονται με το συνδυασμό αυτών των θεμάτων, αλλά η αλήθεια είναι πως αυτά συνδέονται άμεσα, όσο και αν μερικοί προσπαθούν να αποφύγουν τους ενοχλητικούς συνειρμούς.

Το φαινόμενο της κακοποίησης και της άσκησης βίας κατά των γυναικών εξακολουθεί, δυστυχώς, να παρατηρείται, τόσο στην Ελλάδα, όσο και στον υπόλοιπο κόσμο. Όμως, οι Αρχές αδυνατούν να το αντιμετωπίσουν έγκαιρα και επαρκώς.

Τελειώνοντας, θα πω ότι, όπως είδαμε από όλα τα προηγούμενα, το θέμα δεν είναι να νομοθετήσουμε μόνο και να εμείνουμε στον τύπο. Φυσικά, είναι αναγκαίο κάτι τέτοιο, αλλά προσθέτω εδώ ότι είναι ακόμα μεγαλύτερη ανάγκη να δούμε το όλο πρόβλημα ανθρωπιστικά και να το δούμε ως κακοποίηση και εμπορία, όχι μόνο σωμάτων, αλλά και ψυχών.

Μετά τη διημερίδα είμαι κάπως ικανοποιημένη και μπορώ να πω ότι άρχισε να γίνεται κάτι καλό στην εκπαίδευση. Όπως ανέφερε ο κ. Μοσκώφ, ευελπιστώ να υπάρχει μια σοβαρότερη αντιμετώπιση. Επίσης, χαίρομαι που ανέφερε για τον πηγαίο ενθουσιασμό του, βλέποντας τη μεγάλη συμμετοχή.

Ήρθε η ώρα να φέρουμε καλές τακτικές από έμπειρους ανθρώπους. Στηρίζουμε αυτήν την προσπάθεια, γιατί το «όλοι μαζί» νομίζω ότι θα αποφέρει τα καλύτερα αποτελέσματα. Γιατί το «ζην» το δίνει η οικογένεια, αλλά το «ευ ζην» το δίδουν οι διδάσκαλοι.

Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες είναι οι Βουλευτές κ.κ.: Αυγερινοπούλου Διονυσία – Θεοδώρα, Φόρτωμας Φίλιππος, Γιαννάκου Μαριορή (Μαριέττα), Δαβάκης Αθανάσιος, Ζεμπίλης Αθανάσιος, Καραγκούνης Κωνσταντίνος, Κελέτσης Σταύρος, Κοτρωνιάς Γεώργιος, Κουτσούμπας Ανδρέας, Σκόνδρα Ασημίνα, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μπούγας Ιωάννης, Πάτσης Ανδρέας, Ταγαράς Νικόλαος, Υψηλάντης Βασίλειος – Νικόλαος, Χαρακόπουλος Μάξιμος, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Γεροβασίλη Όλγα, Γιαννούλης Χρήστος, Κάτσης Μάριος, Παπαηλιού Γεώργιος, , Πούλου Παναγιού (Γιώτα), Ραγκούσης Ιωάννης, Τζανακόπουλος Δημήτριος, Ζαχαριάδης Κωνσταντίνος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Κατρίνης Μιχάλης, Λοβέρδος Ανδρέας, Λαμπρούλης Γεώργιος, Βαγενάς Δημήτριος και Μυλωνάκης Αντώνιος.

Από την Υποεπιτροπή για την Καταπολέμηση της Εμπορίας και της Εκμετάλλευσης Ανθρώπων, παρόντες είναι οι Βουλευτές κ.κ.: Γεώργιος Καρασμάνης, Σοφία Βούλτεψη, Παναγιώτα Δούνια, Μαρία – Αλεξάνδρα Κεφάλα, Κωνσταντίνος Κυρανάκης, Παρασκευή Βρυζίδου, Ραλλία Χρηστίδου, Ανδρέας Πουλάς, Γαρυφαλλιά (Λιάνα) Κανέλλη, Αναστασία – Αικατερίνη Αλεξοπούλου και Αγγελική Αδαμοπούλου.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Εμείς σας ευχαριστούμε, κυρία Αλεξοπούλου. Υπάρχει κάποιος συνάδελφος που θέλει να τοποθετηθεί;

Παρακαλώ, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Καταρχάς, να καλωσορίσουμε και να ευχαριστήσουμε τους εκλεκτούς επιστήμονες και εκπαιδευτικούς, για την πολύ χρήσιμη ενημέρωση. Νομίζω ότι η Βουλή θα πρέπει να ενημερώνεται για δράσεις, οι οποίες ναι μεν αφορούν την Κοινωνία των Πολιτών, αλλά εντάσσονται, συνολικά, σε ένα συνολικό σχεδιασμό, πόσω μάλλον όταν αυτό αφορά προγράμματα που ξεκινά το Συμβούλιο της Ευρώπης.

Το λέω αυτό, κυρία Πρόεδρε, γιατί είχα τη χαρά και την τύχη, πολλά χρόνια πριν, να κάνω μια καμπάνια του Συμβουλίου της Ευρώπης, το «Ένα στα Πέντε», για την καταπολέμηση της σεξουαλικής κακοποίησης και εκμετάλλευσης των παιδιών, σε συνεργασία με τον Γεώργιο Μόσχο, τον τότε Βοηθό Συνήγορο του Παιδιού, με το Ινστιτούτο Υγείας του Παιδιού, αλλά και με παρά πολλούς επιστήμονες σε όλη τη χώρα. Ήταν μια προσπάθεια, λοιπόν, ευαισθητοποίησης, ενημέρωσης και εγρήγορσης, η οποία είχε πάρα πολύ μεγάλη ανταπόκριση. Φαντάζομαι ότι και αυτή η διημερίδα, αλλά και ανάλογες πρωτοβουλίες, εντάσσονται στο ίδιο πλαίσιο και σχεδιασμό.

Βεβαίως, τώρα που μιλάμε για τα δικαιώματα των παιδιών και των νέων ανθρώπων, φαντάζομαι ότι δεν έρχεται στο νου μας η εικόνα του μαθητή που, τα δύσκολα χρόνια της κρίσης, «μούτζωσε» τους επισήμους στη Λάρισα ή του μαθητή που πρόσφατα απειλούσε καθηγήτρια εντός του σχολείου. Αυτό είναι κάτι που θα πρέπει να μας προβληματίσει, ως πολιτικό σύστημα και ως κοινωνία, όχι το πώς το καταπολεμάμε, αλλά το πώς προληπτικά παρεμβαίνουμε.

Σε όλο, όμως, αυτό το πλαίσιο των δράσεων, νομίζω ότι αυτό που τελικά έχει αξία - και θέλω να προσυπογράψω αυτό που είπε προηγουμένως ο κ. Καμίνης - είναι πώς όλες αυτές οι πρακτικές, όλη αυτή η προσπάθεια που γίνεται και από τις οργανώσεις και από τον Εισηγητή, μεταφράζεται στην πράξη και ενσωματώνεται στην εκπαιδευτική διαδικασία.

Στα ζητήματα της αγωγής υγείας, της διαπαιδαγώγησης, της ενημέρωσης των διατροφικών συνηθειών, σε σχέση με τις νέες τεχνολογίες, οι οποίες πλέον είναι μια καθημερινότητα που έχει άρει και έχει ξεπεράσει κατά πολύ όλους τους παραδοσιακούς φραγμούς - και νομίζω ότι αυτό το συνειδητοποιούμε όλοι - να δούμε κατά πόσο το Υπουργείο Παιδείας έχει σχεδιάσει να υπερβεί το συμβατικό ωρολόγιο πρόγραμμα σπουδών, με την παραδοσιακή διδασκαλία, που είναι χρήσιμη, ώστε να μπορέσει, μέσα σε όλες αυτές τις ώρες και σε όλη αυτή τη διαδικασία, να τα εντάξει αυτά, όχι στα πλαίσια μόνο της ευέλικτης ζώνης ή της προαιρετικής διαδικασίας, αλλά ως μια πολιτική επιλογή πλέον. Δηλαδή να μπορεί να θέσει τους κινδύνους προληπτικά και να ενημερώσει σωστά και έγκαιρα τα παιδιά για όλα τα ζητήματα που προανέφερα, την αγωγή υγείας, τη σεξουαλική διαπαιδαγώγηση, διατροφικές συνήθειες, εξαρτήσεις, μέσα στις οποίες είναι και η εξάρτηση από το διαδίκτυο, αλλά και όλους τους κινδύνους που παραμονεύουν, που, δυστυχώς, φαίνεται ότι διαμορφώνουν τις συνειδήσεις των νέων παιδιών σήμερα.

Εμείς απλά ερχόμαστε εκ των υστέρων, είτε με τη βοήθεια της Κοινωνίας των Πολιτών, αλλά όχι με πολιτική βούληση και απόφαση, να το προτεραιοποιήσουμε έναντι άλλων θεματικών αντικειμένων, που διδάσκονται σήμερα από την Πρωτοβάθμια Εκπαίδευση, που είναι θέμα πολιτικής επιλογής, ώστε να μπορέσουμε να είμαστε και εμείς βέβαιοι ότι κάναμε κάτι πραγματικό, πρακτικό και ουσιαστικό, για να μπορέσουμε να βοηθήσουμε τα νέα παιδιά να έχουν καλύτερη άποψη για τα δικαιώματά τους, τον σεβασμό των ελευθεριών και των συνανθρώπων τους, ιδιαίτερα στις συνθήκες που ζούμε σήμερα στη χώρα και με όλο αυτό το ξενοφοβικό κλίμα που υπάρχει.

Νομίζω, λοιπόν, ότι θα πρέπει το Υπουργείο να έρθει με συγκεκριμένες πρωτοβουλίες και προτάσεις. Νομίζω ότι στη σημερινή συνεδρίαση, αν μου επιτρέπετε, κυρία Πρόεδρε, θα ήταν επιβεβλημένη η παρουσία της πολιτικής ηγεσίας του Υπουργείου Παιδείας, για το κατά πόσο υπάρχει η διάθεση και η βούληση όλα αυτά να ενταχθούν δημιουργικά και λειτουργικά στο πλαίσιο του ωρολογίου προγράμματος και της εκπαιδευτικής διαδικασίας.

Σας ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κύριε Κατρίνη, επειδή έλαβα μέρος σε αυτήν τη διαδικασία στο Υπουργείο Παιδείας, πρόκειται να υπάρξει συνέχεια και με την αρμόδια Επιτροπή. Απλώς, σε πρώτη φάση, εδώ, επειδή η Επιτροπή μας συνδέεται άμεσα με την Επιτροπή Δημόσιας Διοίκησης και σχετίζεται και με νομοθετικές πρωτοβουλίες, έγινε αυτή η κοινή συνεδρίαση.

Να πω, πριν δώσω το λόγο στην κυρία Πούλου, ότι το κοινοβουλευτικό σύστημά μας είναι αντιπροσωπευτικό κοινοβουλευτικό. Το Κοινοβούλιο νομοθετεί, ακούει, αλλά και βουλεύεται απόψεις, προκειμένου, όπως είπατε κι εσείς, να γίνουν αυτές πράξη.

Τον λόγο έχει η κυρία Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ, κυρία Πρόεδρε. Πράγματι, δεν ανήκω στην Επιτροπή αυτή, αλλά στην Επιτροπή Δημόσιας Διοίκησης και, φυσικά, στην πρόσκληση που λάβαμε για να είμαστε εδώ, ήρθαμε, γιατί είναι ενδιαφέρον το θέμα.

Επιτρέψτε μου, όμως, κυρία Πρόεδρε, δεν αντιλήφθηκα κι εγώ, πέρα από το ότι συμμετείχαν στο σεμινάριο 130 εκπαιδευτικοί μας με ενθουσιασμό - και αυτό είναι ένα παρήγορο και ενθαρρυντικό μήνυμα - για τα ποιοτικά χαρακτηριστικά αυτού του σεμιναρίου δεν άκουσα τίποτα. Το σεμινάριο ασχολήθηκε με κάποιες θεματικές ενότητες. Δεν ακούσαμε ποιες ενότητες ή ποια ενότητα ενδιέφερε περισσότερο τους εκπαιδευτικούς. Δεν μάθαμε τι ακριβώς συζητήθηκε και σε ποια σημεία αυτού του σεμιναρίου στάθηκαν οι εκπαιδευτικοί μας.

Επίσης, εξ όσων ενημερωθήκαμε, το σεμινάριο αυτό ολοκληρώνεται στο πεδίο, δηλαδή στα σχολεία. Εκεί αυτό θα συμβεί από το Φεβρουάριο μέχρι τον Μάιο. Άρα, δεν θα έπρεπε, αφού ολοκληρωθεί όλο αυτό το βήμα, να κάνουμε έστω αυτήν την ενημέρωση; Αλήθεια μάθατε εσείς κάτι καινούργιο σήμερα, πέρα από το ότι συμμετείχαν 130 εκπαιδευτικοί και το θεώρησαν όλο αυτό το σεμινάριο πολύ ενδιαφέρον; Εγώ αυτό άκουσα από τους περισσότερους εδώ, με όλο το σεβασμό, κύριε Μοσκώφ. Γνωρίζετε και την εκτίμησή μου απέναντί σας. Όμως, νομίζω ότι όλο αυτό είναι, επίσης, ένα επικοινωνιακό τρικ. Διότι θα συμφωνήσω με τον κύριο συνάδελφό του ΚΙΝΑΛ ότι θα περιμέναμε, αν μη τι άλλο, να μας πει το Υπουργείο πώς σκέφτεται - και φαντάζομαι αυτό είναι μεταγενέστερο βήμα - να αξιοποιήσει όλο αυτό το σεμινάριο, με τι πρόγραμμα θα το εντάξει μέσα στο σχολείο μας. Βεβαίως, αφού η Υπουργός - επιτρέψτε μου να είμαι λίγο σκωπτική - γνωρίσει και ποιο προϋπολογισμό έχει στο Υπουργείο Παιδείας και αν μπορεί να κάνει όλα αυτά.

Άρα, κυρία Πρόεδρε, ενδιαφέρον θα είναι, αφού ολοκληρωθεί το σεμινάριο αυτό και αφού το Υπουργείο Παιδείας αποφασίσει τι από όλα αυτά θα εντάξει στις σχολικές μας κοινότητες, τότε πια να συζητήσουμε και να βγάλουμε κι εμείς τα συμπεράσματά μας, αλλά να πάρει και την ευθύνη η πολιτική ηγεσία του Υπουργείου Παιδείας.

Ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστώ. Δεν φανταζόμουν ότι το Ελληνικό Κοινοβούλιο και οι Επιτροπές μας θέλουν να ολοκληρώνονται όλα τα πράγματα και να έχουν προχωρήσει και να έχουν καταλήξει...

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Κυρία Πρόεδρε, τώρα, επιτρέψτε μου, με θίγετε, επί προσωπικού!

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Όχι, δεν σας θίγω. Δεν υπάρχει κάτι προσωπικό.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Δεν έχετε το δικαίωμα από Έδρας να κρίνετε ό,τι λέει ο κάθε συνάδελφος, σας παρακαλώ, έχετε υπερβεί τα καθήκοντά σας, ως Προέδρου. Σας παρακαλώ πάρα πολύ!

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Δεν σας έχω δώσει το λόγο! Μιλήσατε, είπατε τις απόψεις σας, είπα κι εγώ, λοιπόν, επειδή ουσιαστικά...

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Εσείς με ποιο δικαίωμα σχολιάζετε, κυρία Πρόεδρε;

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Με το δικαίωμα ότι ασκείτε μομφή στο Προεδρείο, κυρία συνάδελφε, όπως και πριν. Κάτι έχετε πάθει.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Πρώτον, ήμουν πολύ επιφυλακτική. Τον λόγο επί προσωπικού, κυρία Πρόεδρε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Δεν υπάρχει προσωπικό!

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Υπάρχει!

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Δεν υπάρχει, δεν υπάρχει!

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Με θίγετε. Με ειρωνεύεστε και θίγετε τον λόγο μου; Με ποιο δικαίωμα το κάνετε αυτό; Είναι η τρίτη φορά που το κάνετε κατ' εξακολούθηση.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Μπορείτε να σταματήσετε; Ακούστε, κυρία Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Σας παρακαλώ πολύ, μην υπερβαίνετε τον ρόλο σας.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κάντε μου τη χάρη, γνωρίζω πολύ καλά τον ρόλο μου και μάλλον πρέπει να μάθετε κι εσείς τον δικό σας.

Εγώ είπα κάτι. Συνεδρίασαν Επιτροπές, διότι τα θέματα, τα οποία πέρασαν πλέον στην εκπαιδευτική κοινότητα, αφορούν κυρίως την Επιτροπή Δημόσιας Διοίκησης. Aφορούν, όπως ακούσατε, το bullying και άλλα θέματα, που μπορεί να νομοθετήσουμε και που σχετίζονται με θέματα τέτοια, διαφάνειας, δικαιωμάτων κ.λπ.. Αφορά, λοιπόν, την Επιτροπή μας. Τώρα, εσείς, δηλαδή, τι θα πείτε; Ότι δεν ήταν καλό το στάδιο που έγινε η ενημέρωση; Και τότε πώς θα συμβάλουμε εμείς, ως Κοινοβούλιο; Εσείς, αντί να το βλέπεται με μεμψιμοιρία αυτό, έπρεπε να συμβάλετε και να πείτε: «Μήπως μπορείτε να κάνετε κι αυτό; Μήπως μπορείτε να μας διευκρινίσετε και εκείνο, ώσπου να φτάσουμε στο σημείο να είναι ολοκληρωμένο;».

Ελάτε, τώρα, κυρία Πούλου, νομίζω ότι δεν είναι κατάλληλο μέρος για Αντιπολίτευση.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Δώστε μου τον λόγο για ένα λεπτό. Δεν καταλάβατε την πρότασή μου, προφανώς. Είπα ότι είναι σημαντικό, αφού ολοκληρωθεί αυτό το σεμινάριο, αφού γίνει και άσκηση στο πεδίο…

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Πάθατε κάτι εσείς τώρα, δηλαδή; Πάθατε κάτι;

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Εδώ, στο Κοινοβούλιο, ο ρόλος μας είναι να κάνουμε προτάσεις. Επιτρέψτε μου. Έκανα την κριτική μου, γιατί έτσι θεώρησα. Θεώρησα ότι μπορεί να έχασα και λίγο χρόνο από άλλες Επιτροπές, κυρία Πρόεδρε. Παρόλα αυτά, κάναμε συγκεκριμένη πρόταση, είπα την άποψή μου ότι, αφού ολοκληρωθεί όλο αυτό το πρόγραμμα, το σεμινάριο, θα θέλαμε και το Υπουργείο Παιδείας να καθίσει να δει τι από αυτά μπορεί να εντάξει άμεσα στα σχολεία μας και τότε, ναι, πρέπει το Κοινοβούλιο να ενημερωθεί. Ευχαριστώ πολύ, αυτή ήταν η πρότασή μου.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ωραία, λοιπόν, δηλαδή το Κοινοβούλιο δεν μπορεί να ενημερώνεται στη μέση μιας διαδικασίας, πρέπει να ενημερωθεί στο τέλος. Έχει μπει κάποιος τέτοιος όρος, που δεν τον ξέρω. Εγώ θεωρώ ότι το Κοινοβούλιο και οι Επιτροπές, ειδικά τέτοιου είδους Επιτροπές, πρέπει να βρίσκονται σε διαρκή ενημέρωση, να γνωρίζουν, ώστε, αν κάποια στιγμή δημιουργηθεί ένα πρόβλημα, να ξέρουν πώς θα προχωρήσουν και σε νομοθετικές πρωτοβουλίες. Δεν είναι κάτι το στεγνό, δεν έχει στεγανά το Κοινοβούλιο, δεν το είδα ποτέ έτσι εγώ. Μου κάνει εντύπωση που έγινε αυτή η συζήτηση τώρα.

Να σας πω και κάτι ακόμη. Το Κοινοβούλιο χρησιμοποιείται και χρησιμεύει και ως αγωγός πληροφόρησης. Δηλαδή τώρα κάνουμε μια συνεδρίαση, που θα μεταδοθεί από το κανάλι.

Κυρία Χριστίδου, πείτε «έχω μια απορία, διευκρινίσετε μου κάτι», όχι «γιατί είστε εσείς εδώ;». Αυτό πρώτη φορά το ακούω. Τι πάθατε, δηλαδή, που έγινε μια πρώτης τάξης ενημέρωση; Κι αν έχουμε ανάγκη για κάποιες περαιτέρω διευκρινίσεις, όχι με επιθετικό τρόπο, να τις ακούσουμε, να τις ζητήσουμε και να βγάλει ο καθένας τα συμπεράσματά του. Εγώ θεωρώ πολύ σημαντικό ο κόσμος, που ακούει και βλέπει από το σπίτι του αυτήν την Επιτροπή, να ξέρει ότι έχει ξεκινήσει με μια τέτοια διαδικασία.

Κι εσείς να μας πείτε, βέβαια, ότι «εμείς θέλουμε να ολοκληρωθεί», «θέλουμε να μας πείτε πώς θα ολοκληρωθεί», «να επιστρέψει εδώ το Υπουργείο Παιδείας με κάποιες απόψεις του», ναι, σωστά, αλλά γιατί αυτή η επιθετικότητα; Τι έγινε, δηλαδή, τι συνέβη; Ήρθαν κάποιοι άνθρωποι να ενημερώσουν τη Βουλή για κάποιες πρωτοβουλίες, διότι, ήδη, αυτήν τη στιγμή που μιλάμε, 130 εκπαιδευτικοί, με πρόγραμμα του Υπουργείου Παιδείας και του Συμβουλίου της Ευρώπης, το οποίο ξεκίνησε από την προηγούμενη Κυβέρνηση, βρίσκονται στις τάξεις τους και μιλούν γι' αυτό το θέμα. Αν δεν πρέπει να ξέρει η Βουλή, εντάξει, εγώ έχω διαφορετική γνώμη.

Τον λόγο έχει ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Είναι γεγονός ότι και οι άνθρωποι που έρχονται και παρακολουθούν ενδεχομένως να μην ικανοποιούνται από αυτήν την εικόνα. Όμως, οι Βουλευτές, όπως ξέρετε, επειδή είστε πιο έμπειρη από εμένα, μπορούν να κρίνουν και επί της αρχής το ζήτημα μιας Επιτροπής, τη θεματολογία, το περιεχόμενό του κ.λπ. και να κρίνουν επί της ουσίας, κάνοντας ερωτήσεις. Σίγουρα εσείς, από το ρόλο σας, το γνωρίζετε, δεν μπορείτε να κρίνετε τις τοποθετήσεις των συναδέλφων. Το κάνατε μια φορά, το κάνατε δεύτερη, τρίτη, νομίζω ότι για εσάς δεν επιτρέπεται. Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κύριε Ψυχογιέ, μην προσπαθείτε να καλύψετε αυτό που έγινε τώρα, δεν χρειάζεται. Μπορούσε να είναι πιο χαμηλός ο τόνος, λιγότερη επιθετικότητα και όχι το στυλ «τι δουλειά έχετε εσείς εδώ». Το καταλάβατε, το είδατε και εσείς. Είστε έμπειρος, γνωρίζετε κάποια θέματα. Όταν έχουμε προσκεκλημένους, δεν συμπεριφερόμαστε με αυτόν τον τρόπο. Δηλαδή έρχεται κάποιος στο σπίτι σου και του λες: «Τι κάνεις εδώ;». Πες το λίγο πιο γλυκά. Αν και πιστεύω, τελικά, ότι στο τέλος της ημέρας η συνεδρίαση θα είναι χρήσιμη. Στο κάτω - κάτω, για δικαιώματα μιλάμε, δεν είναι ανάγκη να γίνει τόση φασαρία. Με συγχωρείτε τώρα.

Τον λόγο έχει ο κ. Μοσκώφ.

**ΗΡΑΚΛΗΣ ΜΟΣΚΩΦ (Εθνικός Εισηγητής για την Καταπολέμηση της Εμπορίας Ανθρώπων του Υπουργείου Εξωτερικών):** Ευχαριστώ, κύρια Πρόεδρε. Θέλω να πω κι εγώ, επί προσωπικού, αν επιτρέπεται, αν και δεν ξέρω αν έχω αυτό το δικαίωμα, σε αυτήν τη διαδικασία, να εκφράζομαι με αυτόν τον τρόπο.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Εκφραστείτε όπως θέλετε, ο καθένας λέει ό,τι θέλει.

**ΗΡΑΚΛΗΣ ΜΟΣΚΩΦ (Εθνικός Εισηγητής για την Καταπολέμηση της Εμπορίας Ανθρώπων του Υπουργείου Εξωτερικών):** Δεν το έχω κάνει ποτέ, αν και έχω μπει σε αυτές τις αίθουσες πάρα πολλές φορές, πάρα πολλά χρόνια. Θέλω να πω ότι τα θέματα των δικαιωμάτων, τα θέματα της εκπαίδευσης, το πώς να καταπολεμήσουμε τη ζήτηση, το πώς να φτιάξουμε νέες γενιές, οι οποίες θα μπορούν να μην αγοράζουν το διπλανό τους και όλα αυτά, τα έχουμε συμφωνήσει, τα έχουμε επαναλάβει στις συνεδριάσεις τις δικές σας, με τη σύμφωνη γνώμη όλων των Βουλευτών. Πραγματικά, ενώ προσπαθώ να παρακολουθήσω τα επιχειρήματα στη βάση της λογικής, χωρίς εντάσεις και χωρίς μομφές, είναι ορισμένοι χαρακτηρισμοί που με φέρνουν σε δύσκολη θέση, όχι τόσο εμένα, γιατί είμαι έμπειρος σε αυτά, αλλά κυρίως για τους καλεσμένους μας. Πραγματικά, δεν ξέρω αν εκφράσεις, όπως «δεν μας αξίζετε» ή «νιώθω προσβολή που είμαι εδώ», αρμόζουν. Δηλαδή, για όνομα του Θεού, μιλάμε για ανθρώπους, τους οποίους εγώ, προσωπικά, που είμαι 20 χρόνια σε αυτήν τη δουλειά, έχω διδάξει στα ελληνικά πανεπιστήμια, έχω γράψει, έχω πάρει διδακτορικό από τα καλύτερα πανεπιστήμια του κόσμου, νιώθω υπερήφανος που τους γνωρίζω.

(Συνέχεια ομιλίας κ. Ηρακλή Μοσκώφ, Εθνικού Εισηγητή για την Καταπολέμηση της Εμπορίας Ανθρώπων του Υπουργείου Εξωτερικών)

Επίσης, είμαι σίγουρος ότι και εσείς, επειδή σας γνωρίζω και σας τιμώ, αν τους γνωρίζατε και αν ήσασταν χθες και προχθές εκεί, θα ήσασταν υπερήφανοι. Αντιλαμβάνομαι, βέβαια, ότι εδώ υπάρχουν πολιτικά …

**ΡΑΛΛΙΑ ΧΡΗΣΤΙΔΟΥ:** Κύριε Μοσκώφ, απευθύνεστε σε μένα;

**ΗΡΑΚΛΗΣ ΜΟΣΚΩΦ (Εθνικός Εισηγητής για την Καταπολέμηση της Εμπορίας Ανθρώπων του Υπουργείου Εξωτερικών):** Απευθύνομαι όπου θέλω.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κυρία Χρηστίδου, σας παρακαλώ, μιλάει ο κ. Μοσκώφ, μη διακόπτετε.

**ΗΡΑΚΛΗΣ ΜΟΣΚΩΦ (Εθνικός Εισηγητής για την Καταπολέμηση της Εμπορίας Ανθρώπων του Υπουργείου Εξωτερικών):** Μη με διακόπτετε, σας παρακαλώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ναι, το «δεν μας αξίζετε» κ.λπ. ήταν προσβλητικές εκφράσεις.

**ΡΑΛΛΙΑ ΧΡΗΣΤΙΔΟΥ:** Με συγχωρείτε, είπα εγώ κάτι; Μήπως δεν ακούσατε καλά;

**ΗΡΑΚΛΗΣ ΜΟΣΚΩΦ (Εθνικός Εισηγητής για την Καταπολέμηση της Εμπορίας Ανθρώπων του Υπουργείου Εξωτερικών):** Ίσως το είπε περισσότερο η κυρία Κανέλλη.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Υπάρχουν και Πρακτικά.

**ΡΑΛΛΙΑ ΧΡΗΣΤΙΔΟΥ:** Α! Μήπως είπε περισσότερα η κυρία Κανέλλη. Η κυρία Κανέλλη, όμως, δεν είναι εδώ. Απευθύνεστε σε μένα;

**ΗΡΑΚΛΗΣ ΜΟΣΚΩΦ (Εθνικός Εισηγητής για την Καταπολέμηση της Εμπορίας Ανθρώπων του Υπουργείου Εξωτερικών):** Απευθύνομαι γενικώς.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Εντάξει. Ήταν ομοβροντία, κυρία Χρηστίδου. Τώρα, όμως, διακόπτετε τον κ. Μοσκώφ.

**ΡΑΛΛΙΑ ΧΡΗΣΤΙΔΟΥ:** Σας παρακαλώ, απολογούμαι που τον διακόπτω, αλλά να μην αφήνουμε λάθος εντυπώσεις σε αυτήν την Αίθουσα.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Μα τι έχετε πάθει; Δεν σας καταλαβαίνω. Κάναμε μια Επιτροπή, για να ενημερώσουμε για το τι θα πουν 130 εκπαιδευτικοί από όλη τη χώρα.

**ΡΑΛΛΙΑ ΧΡΗΣΤΙΔΟΥ:** Εσείς τι έχετε πάθει, κυρία Πρόεδρε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Σας παρακαλώ, κυρία Χρηστίδου, τώρα μιλάει ο κ. Μοσκώφ, είμαστε στο Κοινοβούλιο.

Ορίστε, κύριε Μοσκώφ, δεν θα διακοπείτε άλλο, σας διαβεβαιώνω.

**ΗΡΑΚΛΗΣ ΜΟΣΚΩΦ (Εθνικός Εισηγητής για την Καταπολέμηση της Εμπορίας Ανθρώπων του Υπουργείου Εξωτερικών):** Το μόνο που θα ήθελα να δηλώσω, με όλη την ειλικρίνεια, είναι ότι δεν υπάρχει κανένα επικοινωνιακό τρικ, καμιά σκοπιμότητα, καμιά δημόσια σχέση σε αυτήν τη διαδικασία. Είμαστε υπερήφανοι που μας κάνετε την τιμή και εσείς και οι προηγούμενοι και η κυρία Αφροδίτη Σταμπουλή και όλοι, που είχαμε τη δυνατότητα να φέρουμε εδώ εμπειρογνώμονες, ανθρώπους που πονάνε τα θέματά μας και προσπαθούν για το καλύτερο.

Δεν το λέω σε εσάς, κυρία Χρηστίδου, σας αδικώ, το παραδέχομαι. Το λέω γενικώς: Μην τους κάνουμε να αισθάνονται ότι αυτή η διαδικασία και αυτή η εμπειρία είναι μια άσχημη εμπειρία για αυτούς. Αυτό δεν το λέω στο ύφος ότι όλοι πρέπει να αγαπιόμαστε. Αντιλαμβάνομαι ότι βρισκόμαστε στο Κοινοβούλιο, υπάρχει Αντιπολίτευση, υπάρχει Συμπολίτευση, υπάρχουν εντάσεις, υπάρχει κόσμος που πονάει έξω, αλλά κι εμείς πονάμε. Πονάμε τη δουλειά μας και, στο κάτω – κάτω, σας αξίζουμε, σας παρα-αξίζουμε, να το ξέρετε. Δεν προσβάλλουμε κανέναν με την παρουσία μας εδώ και κάνουμε το καλύτερο δυνατό για τη δουλειά μας και για την πατρίδα μας. Αυτό σας το λέω με την αλήθεια της ψυχής μου, πραγματικά.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Πραγματικά, δεν ξέρω τι να πω. Παρακαλώ, επειδή έχει τεθεί ένα ζήτημα ότι δεν έγινε αντιληπτό ό,τι ακριβώς έχει συμβεί, θα δώσω το λόγο στον κ. Νόλλα.

**ΣΤΕΦΑΝΟΣ ΝΟΛΛΑΣ (Εκτελεστικός Διευθυντής και Μέλος του Δ.Σ. της «New Wrinkle»):**

Καταρχήν, θα ήθελα να πω ότι δεν υπάρχει καμιά πικρία με αυτά που λέτε. Ίσα - ίσα, εγώ αυτό που έχω ακούσει ομόφωνα είναι ότι αυτό το πρόγραμμα έπρεπε ή να ήταν εδώ και πενήντα χρόνια ή να μπει τώρα στο πρόγραμμα του Υπουργείου Παιδείας. Αυτό άκουσα και από την πλευρά της κυρίας Κανέλλη και από την πλευρά της κυρίας Χρηστίδου. Αυτό, λοιπόν, είναι ένα θετικό.

Σχετικά με το Πολύχρωμο Σχολείο, το Πολύχρωμο Σχολείο, μαζί με την ActionAid, το Δίκτυο για τα Δικαιώματα του Παιδιού, τη Δημοκρατική Παιδεία, την Άγονη Γραμμή Γόνιμη, το Genderhood, το Generation 2.0, το Tipping Point, την Ελληνική Ένωση για την Προώθηση της Ρητορικής στην Εκπαίδευση και την Ευρωπαϊκή Κοινότητα για τη Δημοκρατική Παιδεία, ήταν στους μέντορες. Ο πρώην Βοηθός Συνήγορος του Παιδιού, ο κ. Μόσχος, ήταν ένας εκ των Εισηγητών.

Σχετικά με τη χρηματοδότηση, τι να κάναμε; Να ζητούσαμε χρήματα από το κράτος; Βρήκαμε χρήματα από τον ιδιωτικό τομέα, με κανέναν όρο ανταλλαγής. Χρειαζόμασταν χρήματα, διότι ήλθαν εκπαιδευτικοί από όλη την Ελλάδα. Να μην πιούν έναν καφέ ή να φάνε κάτι ή να έχουν ένα στυλό; Χρειάζονται κάποια κεφάλαια, για να γίνει ένα σεμινάριο.

Επί της ουσίας, δεν έχετε καταλάβει τι ήταν αυτό το πρόγραμμα;

**ΡΑΛΛΙΑ ΧΡΗΣΤΙΔΟΥ:** Αυτά πού πήγαν σας ρωτώ. Θα ήθελα μια ενημέρωση ως προς αυτό.

**ΣΤΕΦΑΝΟΣ ΝΟΛΛΑΣ (Εκτελεστικός Διευθυντής και Μέλος του Δ.Σ. της «New Wrinkle»):** Πού πήγαν; 1.500 φλιτζάνια καφέ. Τι εννοείτε πού πήγαν;

**ΡΑΛΛΙΑ ΧΡΗΣΤΙΔΟΥ:** Συγνώμη που σας διακόπτω, αλλά ακούστε κάτι. Η κυρία Βούλτεψη, πολλές φορές, σε εμάς, που είμαστε εδώ, σε αυτές τις Επιτροπές, έχει έναν συγκεκριμένο τρόπο να σχολιάζει τις τοποθετήσεις των Βουλευτών που διατυπώνουν κάποια ένσταση, είτε ως προς τη διαδικασία, είτε οτιδήποτε. Δεν έχει να κάνει επί προσωπικού με εσάς.

(Συνέχεια ομιλίας κυρίας ΡΑΛΛΙΑΣ ΧΡΗΣΤΙΔΟΥ)

Όταν έρχονται εδώ οι φορείς, που πολύ καλώς έρχονται και μας τιμούν με την παρουσία τους, δουλειά δική μας είναι - τουλάχιστον έτσι όπως την αντιλαμβάνομαι εγώ και διορθώστε με αν έχει αλλάξει αυτό - ότι βλέπουμε τι έχει γίνει μέχρι στιγμής, βλέπουμε το έργο τους, κάνουμε κάποιες συγκεκριμένες σημειώσεις και απευθύνουμε σε αυτούς συγκεκριμένα ερωτήματα. Αυτό και μόνον. Ούτε υπάρχει ζήτημα επί προσωπικού, ούτε πρόσβαλε κανείς τη συνεισφορά σας, τουλάχιστον εγώ, προσωπικά, από πλευράς μου. Τώρα, αν θέλετε να απευθύνεται κάτι στην κυρία συνάδελφο του Κομμουνιστικού Κόμματος, αυτό είναι μια άλλη ιστορία.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε, κυρία Χρηστίδου. Οπότε, καταλάβατε ότι για εμένα έγινε η φασαρία. Να είστε ήσυχοι όλοι. Τι να πω; Εγώ σχολιάζω, ενώ κάνετε μομφή στο Προεδρείο. Δεν πειράζει, δεν πειράζει, σε μένα πάνε όλα. Εσείς είστε εντάξει, είστε «αθώοι του εγκλήματος».

Πέστε μας τώρα, απ’ ό,τι κατάλαβα, αισθάνονται ότι δεν είχαν πλήρη ενημέρωση. Υπάρχει κάτι που μπορείτε να πείτε ξανά, επιγραμματικά;

Κύριε Παπαδημητρόπουλε, υπάρχει κάτι που έχετε να πείτε;

**ΠΑΝΟΣ ΠΑΠΑΔΗΜΗΤΡΟΠΟΥΛΟΣ (Πρόεδρος της Αστικής Μη Κερδοσκοπικής Εταιρείας «New Wrinkle»):** Να αναφερθώ, καταρχήν, στους τίτλους των εργαστηρίων, γιατί νομίζω ότι δεν έγιναν κατανοητοί, δεν τους ακούσατε. Όλοι είχαν, καταρχήν, ένα ιδιαίτερα προοδευτικό πρόσημο: Δίνουμε φωνή στα παιδιά, εξετάζουμε αμφιλεγόμενα ζητήματα, διαχειριζόμαστε την προπαγάνδα και την παραπληροφόρηση, αντιμετωπίζουμε τις κοινωνικές διακρίσεις, βελτιώνουμε το «ευ ζην» στο σχολείο.

Αναφέρθηκα συνοπτικά και στους στόχους. Αναφέρθηκε και ο συνεργάτης μου στα αποτελέσματα της διημερίδας. Επειδή έληξε χθες, ίσως να μην έχουμε ακόμα καταφέρει να συντάξουμε μια πληρέστερη έκθεση των αποτελεσμάτων. Το γεγονός ότι είχαμε ανθρώπους από 50 περίπου περιοχές από όλη την Ελλάδα είναι ενδεικτικό του εύρους του εγχειρήματος. Συνεργάστηκαν δέκα εισηγητές εργαστηρίων, άνθρωποι όπως η κυρία Αρώνη, άνθρωποι από το Υπουργείο Παιδείας, άνθρωποι όπως ο Γιώργος Μόσχος, ο Άγγελος Βαλλιανάτος, σε μια σειρά κυκλικών εργαστηρίων. Δηλαδή όλοι οι εκπαιδευτικοί παρακολούθησαν την πρώτη μέρα όλα τα εργαστήρια, από το πρωί, μέχρι το απόγευμα. Είχαμε, όπως ανέφερε ο συνεργάτης μου, εκπροσώπους 12 διαφορετικών οργανώσεων της κοινωνίας πολιτών, στις οποίες αναφέρθηκε.

Όπως ανέφερε και ο κ. Κουβαράς, μεταφράσαμε και ένα πάρα πολύ σημαντικό έργο, το «Πλαίσιο Αναφοράς Ικανοτήτων για Δημοκρατικό Πολιτισμό». Αυτό που βγήκε την προηγούμενη εβδομάδα, αυτό που τυπώσαμε και εκδώσαμε την προηγούμενη εβδομάδα, είναι ο πρώτος τόμος, από το σύνολο τριών τόμων. Οι υπόλοιποι δύο βρίσκονται, αυτήν τη στιγμή, στην επιμέλεια και πρόκειται σύντομα να εκδοθούν. Είναι ένα πολύ σημαντικό υλικό του Συμβουλίου της Ευρώπης, το οποίο, όπως πολύ σωστά ανέφερε ο κ. Κουβαράς, έχει ένα ανατρεπτικό περιεχόμενο σε σχέση με τα εκπαιδευτικά δεδομένα και την παιδαγωγική πρακτική.

Δεν ξέρω αν αυτά που αναφέρω θεωρούνται μικρά ή λίγα σε σχέση με αυτά που οι κυρίες και οι κύριοι Βουλευτές θα ήθελαν να ακούσουν. Το πρόγραμμα, πράγματι, συνεχίζεται. Η αλήθεια είναι ότι και προσωπικά, αλλά νομίζω ότι και οι υπόλοιποι που ήρθαμε από τη «New Wrinkle», αισθανθήκαμε αρκετά άβολα με την αντιμετώπιση που δεχτήκαμε. Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Kύριε Παπαδημητρόπουλε, διευκρινίστηκε το θέμα. Η Βουλή δικαιούται και έχει υποχρέωση να λαμβάνει ενημέρωση, σε όλα τα στάδια, γιατί, στο μεταξύ, διαρκεί και η νομοθετική πρωτοβουλία και ενδεχομένως να χρειαστεί και η βοήθειά σας για ένα νομοθέτημα .

Τον λόγο έχει ο κ. Κουβαράς.

**ΓΕΡΑΣΙΜΟΣ ΚΟΥΒΑΡΑΣ (Γενικός Διευθυντής της «ActionAid HELLAS»):** Κατ’ αρχάς, να πω ότι δεν αισθάνομαι, με κανέναν τρόπο, προσβεβλημένος. Αντιθέτως, με τιμά που είμαι εδώ και που δέχομαι κι εγώ τις ερωτήσεις ή τα σχόλια. Σίγουρα δεν είμαι αρμόδιος να πω γιατί είμαι προσκεκλημένος εδώ. Εγώ αποδέχτηκα την πρόσκληση και χαίρομαι που είμαι εδώ, όπως, επίσης, χαίρομαι που συμμετείχα σε όλο αυτό.

Θέλω, όμως, να κάνω μία-δύο διευκρινίσεις. Η αλήθεια είναι ότι κάποιοι από τους Βουλευτές που μας απηύθυναν τα σχόλια ή τις ερωτήσεις δεν είναι εδώ. Η κυρία Χριστίδου είναι μόνο εδώ. Οπότε, τουλάχιστον, μπορώ να απαντήσω σε κάνα-δυο…

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Δεν πειράζει, θα τα μάθουν από τα Πρακτικά.

**ΓΕΡΑΣΙΜΟΣ ΚΟΥΒΑΡΑΣ (Γενικός Διευθυντής της «ActionAid HELLAS»):** Πρώτα, επειδή μία από τις ερωτήσεις ήταν για ποιες από τις θεματικές έδειξαν οι εκπαιδευτικοί ιδιαίτερο ενδιαφέρον, θέλω να πω το εξής: Η αλήθεια είναι - και το είπα και εγώ, ίσως το είπα πολύ σύντομα στην τοποθέτησή μου - ότι κάτι που ξεχώρισα και ο ίδιος και με εντυπωσίασε είναι το «Δίνουμε Φωνή στα Παιδιά», ως θεματική, που μιλάει ουσιαστικά για τον πραγματικό, τον βαθύ εκδημοκρατισμό του σχολικού περιβάλλοντος. Ήταν κάτι που κέρδισε πάρα πολύ το ενδιαφέρον των εκπαιδευτικών. Τουλάχιστον στην ομάδα που ήμουν μέντορας, αυτό προκρίθηκε ως πρώτη επιλογή, αλλά το είδα να συμβαίνει στις περισσότερες ομάδες και αυτό νομίζω ότι έχει ενδιαφέρον. Έχει ενδιαφέρον και ως μήνυμα το πώς οι ίδιοι οι εκπαιδευτικοί βλέπουν να μην τους είναι αρκετό το θεσμικό πλαίσιο, που τους δίνει δυνατότητες, για έναν ουσιαστικό εκδημοκρατισμό του σχολικού περιβάλλοντος. Νομίζω ότι αυτό είναι κάτι που πρέπει να μείνει στο τραπέζι.

Το δεύτερο, που δεν το είπε κανείς μέχρι τώρα, αλλά ίσως μπορούμε να το μοιραστούμε, είναι ότι στο τέλος υπήρχε ένα είδος συναγωνισμού, διαγωνιστικό. Οι ομάδες όλες, που δούλεψαν, έβγαλαν πάρα πολύ ενδιαφέροντα projects, τα οποία φαντάζομαι ότι στην αναφορά και στο report που θα γίνει θα μπορούν να είναι κοινοποιήσιμα. Ψήφισε το κοινό από κάτω και βγήκε τελικά μία πρόταση, με τίτλο «Δεν είσαι μόνη Λίζα», που μιλάει για το «Cyber Bullying» και ήταν ένα πάρα πολύ ενδιαφέρον εργαστήρι, στο οποίο ο μέντορας ήταν από το «Δίκτυο για τα Δικαιώματα του Παιδιού».

Τέλος, επειδή υπήρξε η ερώτηση «γιατί η ActionAid και γιατί όχι κάποιος άλλος», να σας πω ότι η ActionAid είναι μέρος και του προγράμματος αυτού, καθώς θα έλεγα ότι είναι συγχορηγός του προγράμματος και θα ήθελα να γίνει γνωστό αυτό. Εμείς συγχρηματοδοτούμε την έκδοση αυτή και τη μετάφραση αυτού του υλικού και είμαστε πάρα πολύ περήφανοι για αυτό. Και αυτό το κάνουμε, έχοντας πίσω μας 25.000 Έλληνες συμπολίτες μας, οι οποίοι στηρίζουν το έργο μας και μαζί με αυτό και το εκπαιδευτικό μας έργο. Οπότε, θα ήθελα να είναι ξεκάθαρο αυτό. Όχι απλώς δεν έχουμε δεχτεί χρήματα, αλλά, με την υποστήριξη των συμπολιτών μας, το έχουμε στηρίξει αυτό, γιατί πιστεύουμε, πραγματικά, στη διαφορά και στην αλλαγή που μπορεί να φέρει στο εκπαιδευτικό μας σύστημα.

Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ναι, κύριε Κουβαρά, πράγματι, η ActionAid συνέβαλε στη μετάφραση του τόμου, από όσο έγινε γνωστό. Επομένως, πράγματι, ανήκει στους χορηγούς και όχι στους χορηγούμενους, αν και τώρα, εντάξει, δεν έχει πολλή σημασία αυτό. Σημασία έχει ότι κάνουμε μία συζήτηση για τα δικαιώματα. Τι χρειάζεται τώρα όλη αυτή η κουβέντα, η υπόλοιπη, δεν μπορώ να το καταλάβω.

Η κυρία Αστέρη έχει το λόγο.

**ΘΕΟΔΩΡΑ (ΝΤΟΡΕΤΤΑ) ΑΣΤΕΡΗ (Σύμβουλος Α΄ του Ινστιτούτου Εκπαιδευτικής Πολιτικής – Προϊσταμένη Γραφείου Επιστημονικών Μονάδων Α΄ Κύκλου):** Ευχαριστώ, κυρία Πρόεδρε. Με τις ερωτήσεις και την παρότρυνση των αξιότιμων κυρίων Βουλευτών, ήθελα να επανέλθω στην επιστημονική και παιδαγωγική τεκμηρίωση που οφείλουμε, ως Ινστιτούτο Εκπαιδευτικής Πολιτικής, να παρέχουμε στο Υπουργείο Παιδείας και στο Νομοθετικό μας Σώμα, σχετικά με αυτήν τη δράση. Να σας αναφέρω, κατ’ αρχήν, ότι ορμώμενοι από τη μελέτη των εκθέσεων που έχουμε από τον διαγωνισμό PISA, όπου βλέπουμε μία μεγάλη αποτυχία των μαθητών μας σε επίπεδο δεξιοτήτων, παρότι έχουμε ένα πολύ καλό εκπαιδευτικό σύστημα σε ό,τι αφορά τις γνώσεις και την ανάπτυξη των γνώσεων, οι μαθητές μας αποτυγχάνουν συστηματικά να αξιοποιούν αυτές τις γνώσεις, να τις χρησιμοποιούν, προκειμένου να επιλύουν προβλήματα πρακτικά, καθημερινά προβλήματα. Ένα, λοιπόν, στοιχείο είναι αυτό.

(Συνέχεια ομιλίας κυρίας ΘΕΟΔΩΡΑΣ (ΝΤΟΡΕΤΤΑΣ) ΑΣΤΕΡΗ, Συμβούλου Α΄ του Ινστιτούτου Εκπαιδευτικής Πολιτικής - Προϊστάμενης Γραφείου Επιστημονικών Μονάδων Α΄ Κύκλου)

Ένα δεύτερο στοιχείο είναι από τις Εκθέσεις που και εμείς γνωμοδοτούμε, ως Ινστιτούτο Εκπαιδευτικής Πολιτικής, από την Επιτροπή Παρακολούθησης της Εφαρμογής των Δικαιωμάτων του Παιδιού, από την Επιτροπή Παρακολούθησης της Εφαρμογής των Δικαιωμάτων των Αναπήρων, από τις Εκθέσεις του ΟΟΣΑ, των Διαρκών Επιτροπών του Συμβουλίου της Ευρώπης και του Ευρωπαϊκού Κοινοβουλίου. Η παρότρυνση που λαμβάνουμε, ως εκπαιδευτικό σύστημα, είναι όχι τόσο ότι υπολειπόμαστε σε νομοθετήματα ή σε διαδικασίες, ενδεχομένως, σε κανονιστικά πλαίσια στη λειτουργία των σχολείων κ.λπ., αλλά στο πόσο καλλιεργούμε την κουλτούρα της επικοινωνίας, της συνεργασίας, της βιωματικής γνώσης, της ανακαλυπτικής μάθησης.

Αυτά, δυστυχώς, δεν έχουν μεγάλο χώρο και χρόνο μέσα στο σχολείο μας και δεν είναι θέματα τόσο του να γίνει ένα πρόγραμμα επιμόρφωσης εξ καθέδρας ή να παρουσιαστεί ένα βιβλίο, αλλά το να γίνονται συνεχώς. Μια ανοιχτή διαδικασία πρέπει να είναι η αρχή και το είπα και χθες ότι την ευχή αυτή εμείς την παίρνουμε στην καρδιά μας, της κυρίας Υπουργού. Πρέπει να γίνουμε όλη η κοινωνία και οι θεσμοί μας και η συντεταγμένη κοινωνία που υπάρχει μέσα στο σχολείο, που είναι μια κοινωνία μάθησης, μια ανοιχτή διαδικασία διεργασιών, εργαστηρίων, πειραματισμού, συζητήσεων, όπου τη γνώση που λαμβάνουμε θα την αξιοποιούμε, προκειμένου να εκπονήσουμε ένα σχέδιο δράσης.

Αυτό, λοιπόν, που έγινε στο χθεσινό και προχθεσινό εργαστήρι, ήταν ουσιαστικά αυτό, το ότι οι ίδιοι οι εκπαιδευτικοί, μέσα από την επαφή τους με το υλικό που έχει εκπονηθεί από συναδέλφους μας και στο Συμβούλιο της Ευρώπης, στο Εκπαιδευτικό Γραφείο του Συμβουλίου της Ευρώπης, ασχολούμενοι με το υλικό, αντιλήφθηκαν και εκπόνησαν ένα σχέδιο δράσης, με το οποίο θα επιλύσουν προβλήματα των μαθητών τους, των οικογενειών τους, της σχολικής κοινότητας, προβλήματα του τόπου, προβλήματα παγκόσμια, γιατί είμαστε μια παγκόσμια κοινότητα και θα εκπονήσουν ένα σχέδιο δράσης γι' αυτό. Τα σχολεία θα δικτυωθούν και έξω από την κοινότητα, την ευρύτερη κοινότητα, στην οποία είναι το σχολείο και σε συνεργασία με άλλα σχολεία σε όλη τη χώρα. Αυτό είναι μια καινοτομία. Δεν έχει ξανά υπάρξει.

Ένα δεύτερο, που θα ήθελα, αν μου επιτρέπετε, να επισημάνω, που ήταν πολύ σημαντικό, από τα πορίσματα αυτού του συνεδρίου, είναι ότι πρέπει να εμπιστευτούμε τους εκπαιδευτικούς. Δεν είναι μόνο να νομοθετούμε και να έρχεται από πάνω προς τα κάτω η οδηγία και οι κανονισμοί. Οι εκπαιδευτικοί μας αγωνιούν. Θέλουν να απαντήσουν σε τέτοια ερωτήματα - για να έρθω και στο ζητούμενο των Επιτροπών σας - το πώς θα προστατεύονται οι γυναίκες και τα κορίτσια και όχι μόνο, όλα τα παιδιά, από την εκμετάλλευση, από το να μην είναι υποβολιμαία, να λαμβάνουν αποφάσεις στη ζωή τους, να ιεραρχούν τις ανάγκες τους, να αφουγκραστούν τις ανάγκες τους, να εκφραστούν, να πουν τη γνώμη τους, να πουν πώς βλέπουν εκείνα τα πράγματα, τι τους είναι πραγματικά χρήσιμο, για να μπορέσουν να πορευθούν στις προκλήσεις της εποχής μας.

Αυτό οι εκπαιδευτικοί μας, χθες, με πάρα πολύ σεβασμό στην ανθρώπινη αξιοπρέπεια, στην αξιοπρέπεια του παιδιού και στα δικαιώματα, το μελέτησαν και το έδειξαν μέσα στα σχέδια δράσης που μας παρουσίασαν, που πραγματικά μας έκαναν να αισθανθούμε υπερήφανοι, με πραγματικά μεγάλη έφεση και συναίσθηση και συνείδηση του καθήκοντος. Νομίζω ότι αυτό είναι το μήνυμα απ' αυτό το εργαστήρι και σας ευχαριστούμε που μας δώσατε την ευκαιρία να το παρουσιάσουμε εδώ και θέλουμε να συμπορευόμαστε κατ' αυτόν τον τρόπο, δηλαδή να καλλιεργούμε την κουλτούρα. Άρα, καθημερινώς, να είμαστε ένα εργαστήρι δημοκρατικής κοινωνίας. Νομίζω μόνο έτσι θα προστατεύσουμε τα παιδιά μας. Σας ευχαριστούμε πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Ευχαριστούμε, κυρία Αστέρη.

Τον λόγο έχει η κυρία Φάσσαρη.

**ΜΑΡΙΑ ΦΑΣΣΑΡΗ (Προϊσταμένη του Τμήματος Διεθνών Σχέσεων της Διεύθυνσης Ευρωπαϊκών και Διεθνών Θεμάτων του Υπουργείου Παιδείας και Θρησκευμάτων)**: Η κυρία Αστέρη, ως ειδικός, μας μίλησε για την παιδαγωγική αξία του σεμιναρίου. Εγώ, ως διοικητικός, θέλω να διευκρινίσω κάτι όσον αφορά στη χρηματοδότηση, επειδή τέθηκε μια ερώτηση.

Για το Υπουργείο Παιδείας δεν υπήρχε κάποιο κόστος για το συγκεκριμένο σεμινάριο, αλλά δεν βγήκαμε κιόλας να ψάχνουμε χρηματοδότες. Απλά, ήθελα να πω ότι σε μια προηγούμενη διοργάνωση που είχαμε, πολύ επιτυχημένη, ήταν καλεσμένος και ο κ. Μοσκώφ και διάφορες ΜΚΟ. Ενθουσιάστηκαν με αυτό που κάναμε, πάλι σε συνεργασία με το Συμβούλιο της Ευρώπης. Λεγόταν «Η δημοκρατία στην πράξη» και οι παρευρισκόμενοι μας είπαν ότι τους άρεσε πάρα πολύ και μας ρώτησαν πώς θα μπορούσαμε να το συνεχίσουμε. Έγινε, λοιπόν, η πρόταση και έτσι μπόρεσε και προχώρησε. Οι ΜΚΟ, η New Wrinkle και η ActionAid, είχαν κάποια χρήματα, για να βοηθήσουν στη διοργάνωση. Για το Υπουργείο Παιδείας δεν υπήρχε κάποιο κόστος.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Εντάξει, έχουμε γίνει «ακριβοί στα πίτουρα και φθηνοί στο αλεύρι».

Τον λόγο έχει η κυρία Γιαννάκου.

**ΜΑΡΙΕΤΤΑ ΓΙΑΝΝΑΚΟΥ**: Ευχαριστώ πολύ, κυρία Πρόεδρε. Δεν είμαστε πολλοί Βουλευτές, βέβαια, εδώ, αλλά το θέμα το σημερινό έχει εξαιρετικό ενδιαφέρον.

Θέλω να σημειώσω ότι δεν είναι η πρώτη φορά που γίνεται κάτι τέτοιο. Προφανώς, δεν έχετε γνώση για το τι έχει γίνει στο παρελθόν.

Το 2004, οι καθηγητές που ασχολήθηκαν με την Ολυμπιακή Παιδεία, ασχολήθηκαν αποκλειστικά από εκεί και πέρα - βέβαια τότε ήταν άλλα τα οικονομικά δεδομένα - με τα ατομικά και ανθρώπινα δικαιώματα, με τη βοήθεια του Συμβουλίου της Ευρώπης, στην οποία πολιτικός εκπρόσωπος, κατά κάποιον τρόπο, από το Υπουργείο Παιδείας, είχε οριστεί ο Καθηγητής, κ. Δημήτρης Χρυσοχόου, ο οποίος άλλωστε και συνέγραψε εξαιρετικά βιβλία εν συνεχεία, ήταν στο Πάντειο Πανεπιστήμιο Καθηγητής και αυτήν τη στιγμή είναι στο ΕΚΠΑ. Ταυτόχρονα, είχαμε συζητήσεις στη Βουλή εκτενώς για το θέμα του bullying. Είχε έρθει η Πανεπιστημιακή Κλινική του Αγλαΐα Κυριακού και με τη δική μας προτροπή δημιουργήθηκε ένας τηλεφωνικός αριθμός, ο οποίος αφορούσε αποκλειστικά τους καθηγητές που αντιμετώπιζαν παρόμοιο πρόβλημα στα σχολεία. Δεν ξέρω εάν αυτήν τη στιγμή εξακολουθεί να λειτουργεί αυτή η τηλεφωνική σύνδεση, αλλά το Υπουργείο Παιδείας έχει παρελθόν στην ενασχόληση με τα ζητήματα αυτά. Βέβαια, είχαμε ζητήσει και τη συνεργασία του Συνηγόρου του Πολίτη. Ήταν ο κ. Καμίνης τότε Συνήγορος του Πολίτη. Επομένως, αυτό πρέπει να συνεχιστεί.

Ταυτόχρονα, στην επιμόρφωση των εκπαιδευτικών που έγινε, διότι την περίοδο 2004-2007 επιμορφώθηκαν καταρχήν 120.000 εκπαιδευτικοί στην πληροφορική, 30.000 εκπαιδευτικοί για να κάνουν διαδραστικό μάθημα και ένα τεράστιος αριθμός εκπαιδευτικών εφ' όλης της ύλης, το κόστος για το Υπουργείο Παιδείας ήταν 180 εκατ. ευρώ, κυρία Πρόεδρε. Αυτά πρέπει, όμως, να τα εκμεταλλευτεί το Υπουργείο, γιατί το μήνυμα στην εκπαίδευση είναι «εκπαιδεύσετε τους εκπαιδευτές». Από εκεί αρχίζει! Οι εκπαιδευτές, ακόμη κι εάν κάνουν ένα άλλο μάθημα, μάθημα ιστορίας, μάθημα μαθηματικών, μπορούν, με τη στάση και τη συμπεριφορά τους, να στηρίξουν το μήνυμα υπέρ των ατομικών και ανθρωπίνων δικαιωμάτων και αυτό είναι που έχει σημασία.

Δεν ξέρω σε ποια έκταση το Υπουργείο Παιδείας, αυτήν τη στιγμή, έχει χρηματοδότηση για τη συνεχή επιμόρφωση των εκπαιδευτικών. Θα μπορούσε, σε συγχρηματοδότηση και με το Συμβούλιο της Ευρώπης και με την Ε.Ε., να κάνει κάτι παραπάνω, αλλά εγώ πιστεύω ότι το Κοινοβούλιο, ανεξαρτήτως Κόμματος, είναι υπέρ μιας τέτοιας προσπάθειας. Πολύς κόσμος έρχεται και σε εμένα και μου λένε να βάλουμε τη διαχείριση των αποβλήτων στα σχολεία, να βάλουμε την επιχειρηματικότητα, να βάλουμε τα θέματα της διαβούλευσης, να βάλουμε τα πάντα.

Όλοι θέλουν να πάνε στα σχολεία, διότι ξέρουν ότι στα σχολεία υπάρχει «ευήκοον νους» και όσο πιο μικρά είναι τα παιδιά ακούνε. Είναι καθηλωμένα εκεί και ακούνε. Το Υπουργείο παρέχει εκπαίδευση. Η παιδεία είναι ένα άλλο θέμα, που αφορά και την οικογένεια και στα media κ.λπ.. Η εκπαίδευση, όμως, πρέπει να έχει συγκεκριμένους στόχους, που να έχουν απόδοση: τα μαθηματικά, η φυσική, η χημεία, οι επιστήμες και η ελληνική γραμματεία. Για αυτό τα παιδιά δεν πηγαίνουν καλά στον διαγωνισμό PISA, γιατί έχουν μπει ένα σωρό πράγματα άλλα, άσχετα, που τα κάνουν άσχετοι, π.χ. τα ελληνικά θέατρα, επειδή δεν είχαν δουλειές, εμφανίζονταν να πιέζουν τα σχολεία, για να πηγαίνουν να κάνουν θεατρικές παραστάσεις.

Πρέπει, λοιπόν, να αποφασίσουν και τα σχολεία, σε χρόνο που δεν καλύπτει τον υποχρεωτικό χρόνο εκπαίδευσης, να κάνουν άλλα πράγματα και όχι να «τρώνε» από τον υποχρεωτικό χρόνο εκπαίδευσης και να λησμονούν ότι προσωπικότητα και ολοκληρωμένος τρόπος, για να δει ένα παιδί την πραγματικότητα, είναι αυτά τα μαθήματα, κυρίως, που είπα προηγουμένως. Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε την κυρία Γιαννάκου, για την τοποθέτησή της και για το γεγονός ότι μας υπενθύμισε τη διαχρονική δράση του Υπουργείου Παιδείας σε διάφορους τομείς. Είναι αυτό που λέμε: «Για να θυμούνται οι παλιοί και να μαθαίνουν οι νεότεροι».

Εμείς θέλουμε να σας ευχαριστήσουμε πάρα πολύ για την παρουσία σας. Ήταν πολύ χρήσιμη η συνεδρίασή μας, κατά τη γνώμη μας. Πιστεύουμε ότι αυτήν την ανταπόκριση θα έχει και κατά τη μετάδοσή της από το κανάλι της Βουλής. Περιμένουμε, βεβαίως, τις επόμενες δράσεις σας, τα επόμενα στάδια και κάποια αποτελέσματα από αυτό που μόλις έχει ξεκινήσει και το οποίο έχει και την έγκριση και την επικρότησή μας.

Σας ευχαριστούμε. Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών των Επιτροπών.

Παρόντες από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης ήταν οι Βουλευτές κ.κ.: Γιαννάκου Μαριορή (Μαριέττα), Κοτρωνιάς Γεώργιος, Ταγαράς Νικόλαος και Καμίνης Γεώργιος,.

Παρόντες από την Υποεπιτροπή για την Καταπολέμηση της Εμπορίας και της Εκμετάλλευσης Ανθρώπων ήταν οι Βουλευτές κ.κ.: Σοφία Βούλτεψη, Κωνσταντίνος Κυρανάκης, Παρασκευή Βρυζίδου, Ραλλία Χρηστίδου, Ανδρέας Πουλάς, Αναστασία – Αικατερίνη Αλεξοπούλου και Αγγελική Αδαμοπούλου.

Τέλος και περί ώρα 13.15΄ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΣΟΦΙΑ ΒΟΥΛΤΕΨΗ**

**ΠΡΟΕΔΡΟΣ ΤΗΣ ΥΠΟΕΠΙΤΡΟΠΗΣ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΕΜΠΟΡΙΑΣ ΚΑΙ ΤΗΣ ΕΚΜΕΤΑΛΛΕΥΣΗΣ ΑΝΘΡΩΠΩΝ**